Arte[faktua] 19: Juan Luis Zabala, "Ospa", "Txistu eta biok", Alex Gurrutxaga, "Beruna Patrikan" eta "Jara" • ZUZEU\nArte[faktua] 19: Juan Luis Zabala –\n“Txistu eta biok”\nJuan Luis Zabala, Donostian bizi den idazle azkoitiarra da aste honetako gonbidatua Arte[faktua] literatura saioan. Literaturaz gain, Reala eta txirrindularitza dira bere pasioak eta horrenbestez, elkarrizketa Donostiako Belodromoan grabatu da.\nJuan Luis Zabalak Euskal Filologia ikasketak egin zituen, euskara irakaslea izan zen eta Egunkarian lehenengo eta Berrian gero, kultura saileko kazetaria izan da urte luzez. Orain itzulpen lanak egiten ditu. Idazle gisa, literatur genero ezberdinak landu ditu: narrazioa, nobela, haur eta gazte literatura, biografia,… Azken bi lanak “Ospa” narrazio liburua eta “Txistu eta biok” nobela dira. Azken honek Irun Hiria saria irabazi zuen 2015ean.\nIdazleak Alex Gurrutxaga literatura kritikaria gonbidatu du saiora. Elkarrekin Berrian lan egindakoak dira eta kulturaren inguruko gogoetak egingo dituzte.\nAsteroko Galdetegian Amaia Hennebuttek, Xabier Mendigurenek eta Mikel Tabernak euren liburu kuttunen berri emango dute. Irakurlearen atalean, Iban Perez oiartzuarrak, Ander Izagirrek idatzi eta Julen Gabiriak itzuli duen “Beruna Patrikan” liburua gomendatuko du. Amara Berri eskola publikoko Helene Sesmak eta Irati Zalduak, Jasone Osoren “Jara” liburuaren inguruko booktoubea egin dute. Liburu denden gomendioek, asteroko nobedadeek, pitxiek eta Juan Luis Zabalaren epilogoak osatuko dute saioa.\nIkusi saioaren aurrerapena hemen:\nJuan Luis Zabalarekin izandako solasaldiaren aurrerapena


Adiskidetasunaren gazi-gozoak - Diario de Noticias de Alava\nMireia Gabilondoren 'Erlauntza' antzezlanak agertokietatik zinema aretoetara egin du salto. Sei lagunen arteko tirabirak kontatzen dira adiskidetasunari buruzko komedia beltz honetan\njonebati zabala 25.11.2020 | 20:45\nEzkon aurreko agur festa dibertigarria izango zena, lagun arteko trapu zikinak ateratzeko saio bilakatuko da. erlauntza\nEzkon aurreko agur festa dibertigarria izango zena, lagun arteko trapu zikinak ateratzeko saio bilakatuko da.\nSei laguneko neska koadrila landetxe batera joango da euretako baten ezkontza aurreko agurra ospatzeko asmotan. Txikitatik lagunak izan dira seiak, baina denboraren poderioz, bakoitzak bere bidea egin du eta festa eta lagun giroko asteburua izango zena arin bilakatuko da biluzte emozionalerako saio.\nBi urtez Euskal Herriko antzokiz antzoki ibili ostean, zinemara egokitu du Erlauntza antzezlana Mireia Gabilondo zuzendariak. Aitziber Garmendia, Sara Cozar, Getari Etxegarai, Naiara Arnedo, Itziar Atienza eta Leire Ruiz aktoreek eszenatokietatik pantaila handira egin dute salto adiskidetasunaren inguruko gogoeta sakona egiten duen "komedia mikatz" honekin.\nTrapu zaharrak, esan gabeko gauzak, esandakoak, alkohola, drogak€ Gabilondoren hitzetan "komedia pertsonala" da eta jendea erraz sentitzen da identifikatuta protagonistekin eta filmeko egoera ezberdinekin. Hortik etor daiteke antzezlanak orain arte izan duen arrakasta. "Adinak markatu egiten du, eta txikitako lagunak diren neska talde bat dugu aurrean. Azkenean, bizitzaren poderioz denak bilakatzen gara heldu eta lagunek eragin handia dute prozesu horretan". Adiskidetasunari buruzko istorioa da, baina beste hainbat gai ere ukitzen ditu Erlauntza filmak: amatasunak, traizioak, bakardadeari beldurra, gaixotasuna, homosexualitatea, onartua izateko beharra€\nSei izaera ezberdin\nGarmendia Leire da filmean, ezkondu egingo den laguna, Grease-eko Sandy izatetik makarra bat izatera igaroko da pelikulak aurrera egin ahala. Cozarren pertsonaiak, ordea, inozentzia handia du, gozoa da eta lagunak izugarri maite ditu, bera ezberdin sentitu arren. Atienzak sekretu bat gordetzen du eta ezin du onartu bitartean besteek horren energia positiboa izatea. Etxegaraik ez du aho-bilorik. Arnedok bizitzan trabarik ez izatea du helburu eta Ruizen pertsonaia dibertigarria da, sekulako lasaitua hartuko duena bere sekretua askatzen duenean. Zuzendariak azaldu duenez sei lagunak behartuta egongo dira gauza askori buruz hitz egitera, beti estalita egon direnak edo ez direnak mahai gainean jarri. "Etxe barruan sartuta daude eta ezin dute alde egin, horrek torlojuari buelta potoloa ematen dio beraien harremana estutzeko".\nAntzezlanarekin ari zirenetik planteatu zuten Erlauntza filma ere izan zitekeela. Kepa Errasti gidoigilearekin batera zinemarako egokitzapen lanetan hasi zen Gabilondo iaz, baina bi diru-laguntzatara aurkeztu eta ezezkoa jaso ostean, gordeta gelditu zen proiektua. Aurten, konfinamendu garaian berriro ere ideiari bueltaka hasi ziren, eta azkenean La Tentación eta Anacrónicak ekoitzia heldu da zinema aretoetara.\nZinemarako egokitzapen lan horretan zuzendariak argi utzi nahi izan du diziplina bakoitzak hizkuntza bat duela, hau da zinemak bat eta antzerkiak beste bat, bakoitzak berea. Nahiz eta bietan kontatzen den istorioa berdina izan, kontatzeko modua ezberdina da. "Pelikula batean lehenengo plano batek asko adierazten du eta antzerkian agian ez da berdin sentitzen edo ikusten. Horrez gain, muntaia nola eginda dagoen ere adierazgarria da eta eragina izan dezake ikuslearengan, izan ere, zuk erabakitzen baituzu ikuslearen begirada nora doan". Filmean tonua ere ezberdina dela azaldu du Gabilondok, "benetakoagoa".\nKonfinamendua baliatu dute filmaketa egiteko eta oso denbora gutxian egin dute, hiru astean, hain zuzen ere. Hogei lagun inguruko lantaldean aritu ziren eta lokalizazio bakarra erabili zuten film osorako, Ana Turrillas arte zuzendariak Fikan (Bizkaia) duen landetxean dago grabatuta istorio guztia. "Momentua zela pentsatu genuen, nahiz eta laguntzarik ez dugun jaso, lokalizazio bakarra izanik, posible zen egitea, eta aurrera jarraitzea izan zen gure erabakia", adierazi du Gabilondok. Gainera, zuzendaria pozik dago lagun artean aurrera ateratako proiektua delako, "profesional handiekin". Hasieran, jatorrizko musika sortzeko asmorik ez bazuten ere, azkenean Euskadiko Orkestra Sinfonikoarekin grabatu dute, izan ere, Fernando Velazquezek (J. A. Bayonaren A Monster Calls filmean egindako lanagatik Goya saria jaso zuen) bere burua aurkeztu zuen soinu banda osatzeko. Zuzendari laguntzailea Antton Zabala izan da eta Kepa Errasti, gidoiaren egilea.\nEuskaraz eta gaztelaniaz (El enjambre) filmatu dute pelikula. Izan ere, obrarekin bi urte lanean egon ostean pertsonaiak oso barneratuta dituzte aktoreek. "Argi nuen biak jatorrizko bertsioan erakutsi nahi nituela, azpititulurik gabe, ikuslea pelikulan zentratu zedin".\nJendea zinemara joatera animatuz amaitu du elkarrizketa Gabilondok, kultura segurua dela nabarmenduz: "Oraingo egoera dela-eta zeregin gutxiago dugu eta bueltatxo bat eman eta jendea zinemara hurbiltzea plan ona dela esango nuke. Pelikula ikusteko gonbidapena luzatu nahiko nuke".


Gaixotasun neurologikoetan interes terapeutikoa izan dezakeen neurotransmisore berri bat aurkitu dute | Consumer\nGaixotasun neurologikoetan interes terapeutikoa izan dezakeen neurotransmisore berri bat aurkitu dute\nBartzelonako Unibertsitateak parte hartu du senilen dementzien arloan interes berezia duen ikerketa honetan\nBartzelonako Unibertsitateko (UB) ikertzaileek nazioarteko azterlan batean parte hartu dute. Ikerketa horretan ikusi dute azido D-aspartikoa (D-Asp) neurotransmisore berri bat dela, eta “Parkinson edo eskizofrenia bezalako gaixotasun neurologikoen aurkako borrokan erabilera terapeutikoa izan dezakeela” adierazi du Espainiako erakunde akademikoak.\n“The Journal of the Federation of American Societies for Experimental Biology (The FASEB Journal)” argitalpenean jasotako ikerketan, Jordi García-Fernández, Salvatore D?Aniello eta Ilibudiko Somorjai adituek lan egin dute, Genetika Sailekoak eta UBko Biotopo Institutukoak.\nAntimo D?Aniello adituaren taldeak 1977an aurkitutako aminoazidoa da D-Asp, eta olagarroen, txokoen eta txibien garunean aurkitu zuen. Ordutik, Italian eta mundu osoan ikertu da molekula hori. The FASEB Journal aldizkarian argitaratutako artikuluak, lehen aldiz, D-Asp neurotransmisore gisa deskribatzen du eboluzioaren ikuspuntutik oso urrun dauden bi animalia-espezietan: arratoi arrunta (Rattus novergicus) eta txibia (Loligo vulgaris), UB. “Duela berrogei urte baino gehiago, lehenengo neurotransmisore kimikoak aurkitu ziren, baina ia orain arte ez zuen ikerketarik egin lan honek bezain ekarpen erraz eta berritzailerik. D-Asp ez da beste neurotransmisore klasiko batzuen desberdina, hala nola aminoazidoena (serina edo glutamatoa, orain arte oso aztertuak)”, azaldu du Aniello jaunak, artikuluaren lehen sinatzaileak.\nD-Asp oso garrantzitsua da ornodunetan eta ornogabeetan nerbio-sistema zentralaren garapenaren hasierako faseetan. Gizakiaren enbrioi-bizitzaren hasieran, sagua eta oilaskoa kantitate handian sortzen dira garunean. Jaio ondoren, D-Asp kontzentrazioa gutxieneko mailara jaisten da, eta horrela mantentzen da helduaroan. Itxura guztien arabera, molekula horrek zerikusia du arratoien ikaskuntzan eta oroimenean, eta animalien gaitasun kognitiboa hobetzen du esperimentu batzuetan. Jordi García-Fernández katedradunaren arabera, “oinarrizko ikerketak alderdi aplikatuan aurrerapenak egiten laguntzen du, nerbio-sistemaren makina biologiko konplexua azaltzen duten mekanismo funtzional berriak deskribatzen baititu. Lan horrek, bereziki, interes berezia du senilen dementzien arloan, neurotransmisore berri bat deskribatzen baitu, zenbait gaixotasun neurologikotan (parkinsona, eskizofrenia, etab.) aplikazio terapeutikoa izan lezakeena. )”.\nUBko Genetika Saileko taldeak ikerketa horretan lagundu du D-Asp edukia aztertuz, animalia-ereduen nerbio-sisteman, analisi immunohistokimikoetan eta lan zientifikoaren azterketa konparatuan.\neskizofrenia neurotransmisores-eu parkinson-eu zahartzaroko dementziak


Aurtengo maiatzaren 25a zen, Maule-Lextarreko Baitha gelan. Johañe Etxebestek erronka itzel bat zuen: Maule-Lextarreko kolegioetako ikasle erdaldunak euskara eta euskal kultura mundura erakartzea uztaila eta abuztuan eman den Belako Zaldüna pastoralaren tiradizoa baliatuz. Zuzenean ikusten izan nintzen.\nBospasei urtetik hasi eta hamabost-hamasei urte arteko ikaslez eta hauen irakaslez betea zegoen 300 aulki inguru dituen aretoa. Emanaldiak ia ordu eta erdi iraun zuen; maisu-maistren shhhhh bakar bat ere ez nuen entzun!!! Gurera ekarri eta ezinezko egiten zait hau irudikatzea.\nTragikomedia bat da pastorala eta nire inguruak dakarzkidan intuizioen baitan ez da gure haur eta gaztetxoek irensteko eta gozatzeko eskaintzarik errazena. Baina udan helduek eman zuten pastorala eman zuten beraien txikian; hurbilketa bat noski. Erantsi honi ikusle gehienek ez zekitela euskararik… Zuberoko kolegioak nolabaiteko gure A eta B ereduko ikastetxeak dira konparazio azkar batean.\nEta nola ikus dezake 9 edo 10 urteko gaztetxo batek hain emanaldi astun, luze, zaharkitu, soil, puru… bat ordu eta erdiz? Nola mantendu arreta? Zergatik zain egon? Nondik irrika eta gogo horiek? Nago gakoa ulertzean dagoela. Eszenan zer gertatzen den ulertzen denean, dena izan daiteke gutxi gehiago erakargarri, polit edo eder; ez badugu ezer ulertzen, asperdura dator. Pastoral bat egitea eta entzutea posible da (neuk zuzenean ikusi dut), baina egiteko, erakargarri behar du, eta erakartzeko ulertu egin behar da, eta ulertzeko jakin egin behar da. Eta jakiteko ikasi! Diziplina bakoitzak bere kodeak ditu, eta hauek errepikatuz, IKASI egiten dira. Iruditzen zait oraindik ere ikastea adinakorik ez dela asmatu ikasteko. Iturriaga durangarrak behin esan zidan bezala, egitea (sortzea) ez da esku-hartze zerutiar bat.\nGaldetu egin nuen: ea nola jarrai zezaketen haur haiek pastoral hura. Maule-Lextarreko gaztetxo erdaldunek kodeak ongi ikasiak zituzten. Bazekiten noiz zen barrea, noiz txaloa, noiz tarteak, noiz jarraitzeko errepika, noiz entzuteko kopla, noiz oin-kolpez lurra jo, noiz hasten eta bukatzen zen agerraldi bat, noiz kantatu, noiz isildu, jauzien erritmoa, bazekiten Belako zaldunaren historiaren berri… Mikrofonorik gabeko emanaldi bat izanagatik, ez zen haririk galdu ordu eta erdian.\nGure garai hauetan maiz entzun eta hitz egiten dugu transmisioaren garrantziaz eta iruditzen zait ezinezkoa irudikatzen dugula adibidez Pello Errotaren historia kontatuko lukeen pastoral bat ematea (zer esan entzutea) gure gaztetxoek. Historia, antropologia, hizkuntza, geografia, dantza, kantua etab. transmititu, bizi eta gozatzeaz ari naiz. Uste dut gauzak ikaragarri infantilizatzen ditugun garaietan bizi garela eta oso erraz esaten ditugula honelakoak: gaztetxoentzat oso luzea zen, aspergarria zen, oso zaila zen, ez zaie interesatzen… Uste dut horiek ez direla sorburuko arrazoiak. Aitzitik gakoa lehen esandakoan dagoelakoan nago: ikasi ezean ez dela ulertzen!!! Maule-Lextarreko arizale eta entzule erdaldunen errealitatetik hain urruneko kontu bat izanik Belako zalduna, plazer asko sentitu zuten aretoko ikus-entzule erdaldunek eta gurean hori bizitzeko zailtasuna da behar bada gehien atsekabetzen nauena. Zenbat barre-karkara, zenbat txalo, zenbat asebetetze, zenbat erronka, zenbat sentsazio on, zenbat esker on!!\nHorregatik, hainbeste pertsona berriro ikastera sartuko den garai honetan, denei, ikastaldi on! Zuen etxeko eta herriko izango bazarete, ulertu eta gozatu zuen herria.


Ekainean abiatuko da Begira Photo Festival — Gaztezulo\nEkainean abiatuko da Begira Photo Festival\nEkainean abiatuko da Begira Photo Festival https://www.gaztezulo.eus/albisteak/ekainean-abiatuko-da-begira-photo-festival https://www.gaztezulo.eus/albisteak/ekainean-abiatuko-da-begira-photo-festival/@@download/image/begira_festival_1366187582.jpg\nEkainaren 25etik uztailaren 14ra bitarte Begira Photo jaialdia egingo dute Durangon. Erakusketak, hitzaldiak, ikastaroak eta aurkezpen bibliografikoak nagusituko dira hogei egunez.\n2011ean antolatu zuten Durangon Begira Photo argazki lehiaketaren lehen edizioa, eta ekainerako prest dute dagoeneko hirugarrena. Ekainaren 25tik uztailaren 14ra bitarte, erakusketak, ikastaroak, hitzaldiak, aurkezpenak eta proiekzioak izango dira Durangon.\nEkainaren 25etik aurrera, eta jaialdiak iraungo duen hogei egunetan bi erakusketa izango dira ikusgai. Juan Diego Valera (Argentina, 1976) argazkilariaren 'Coma' batetik, eta Zaloa Fuertes (Mexiko, 1983) argazkilariaren 'Azala' erakusketa, bestetik.\nEkainaren 25ean, berriz, arratsaldeko 19:00etan, Durangoko Artearen eta Historiaren museoan, Durangaldeko gaurko argazkilaritzaren inguruko hitzaldi emanen du Mikel Onandia arte historialari eta kritikariak.\nBaina erakusketa eta hitzaldietatik haratago ere, zer ikasia izango da Begira Photo jaialdiaren hirugarren edizioan. Izan ere, XXI. mendean argazkilaria izateko irizpideen inguruko ikastaroa emango baitu Juan Valbuena argazkilariak. Ikastaroa ekainaren 29an eta 30ean izango da Pinondo Etxean.\nAurtengo Begira Photo jaialdiaren egitaraua, gainera, argazki liburu eta argitaletxeen aurkezpenek osatuko dute, eta amaitzeko, bertako eta atzerriko artistek parte duten lau proiekzio egingo dituzte.


Europari muga zergetatik libratzeko aukera eman gabe segitzen dute AEBek | Ekonomia | Berria\nEuropari muga zergetatik libratzeko aukera eman gabe segitzen dute AEBek\nBruselak «salbuetsita geratzeko» eskubidea baduela ohartarazi dio Trumpen ordezkariari, eta asteon negoziatzen jarraituko dute\nCecilia Malmstrom, eskuinean, Robert Lighthizerrekin, atzo Bruselan egindako bileraren aurretik. STEPHANIE LECOCQ / EFE\nBi aste barru inportatutako altzairuari eta aluminioari muga zergak kobratzen hasiko zaizkio AEBetan. Hori da, oraingoz, argi dagoen bakarra. Nork ordainduko duen eta nork ez, eta nola hartuko den erabaki hori argitu gabe jarraitzen du Donald Trump presidentearen administrazioak. Gerra komertzial global baten lehen tiro hotsak izan daitezke. Edo ez.\nAldez aurretik hitzartutako batzarra zuten atzo, Bruselan, Cecilia Malmstrom Europako Batzordeko Merkataritza komisarioak eta Robert Lighthizer AEBetako komertzio ordezkariak. Bileran ezer gutxi aldatu da. Malmstromek bi txiotan laburbildutakoaren arabera, Europa neurrietatik salbuetsita geratzeko prozedurari buruz «berehalako argitasunik» ez du jaso. Hau da, oraingoz, muga zerga horien eragina ezarriko litzaioke blokeari. Soka ez da eten, ordea, eta datorren astean negoziatzen jarraituko dute.\nMuga zergak ezarriko diren moduari buruz gutxienez hiru bertsio eman ditu AEBetako administrazioak. Hasiera batean, ez zela inolako salbuespenik egingo. Ondoren, soilik Mexiko eta Kanada kanpoan geratuko zirela, NAFTA Ipar Amerikako Merkataritza Libreko Akordioa berritzeko negoziazioetan ari direlako. Atea gehiago ere zabaldu du Trumpek azken orduetan, «benetako lagunei» ez zaiela muga zergarik jarriko esanda.\nNortzuk dira benetako lagun horiek? Trumpek berak Australia kanpoan uzteko aukera aipatu zuen herenegun. Horren truke, herrialde horrekin «segurtasun itun» bat sinatzea nahi du. Itun horren baldintzak edo edukia zeintzuk izan daitezkeen ez dute zehaztu. Salbuespen sistema zabalduta, negoziazioak aldebiko esparru batera eraman nahi dituzte AEBek. Gainerako herrialdeak zerrenda beltzetik ateratzearen truke zer egiteko prest dauden neurtu nahi dute.\nEuropako Batzordeak esana du ez duela trukean ezer emateko asmorik, ez alor komertzialean ez besteetan. Trumpen estrategiak, hala ere, erantzuna baldintza dezake. Hasieratik EBren asmoa zen muga zergen ezarpenari erantzun koordinatu eta orokorra ematea. Hots, beste herrialde batzuekin hitzartutako ekintzen bidez, esaterako, MME Munduko Merkataritza Erakundearen barruan. Alde biko negoziazioen ondorioz zenbat bazkide eta bidelagun galduko dituen argitu beharko da.\nMalmstromek argi du: «EBk salbuetsita geratu behar du». Kontrara, 90 egun baino gutxiagotan AEBetako hainbat produkturen aurka joko du, hala nola laranja zukuak eta Harley Davidson motozikletak. Gutxi gorabehera, blokeko esportazioei 2.800 milioi euroren kaltea egingo zaiela kalkulatu du batzordeak. Batasunean, merkataritza politika Bruselaren eskumena da. Hots, erantzuna bloke gisa eman behar zaio, baina baliteke AEBek hori apurtzen saiatzea, herrialde batzuei —Erresuma Batua, esaterako— lehentasunezko tratua aginduta.\nAtzoko bilera —Hiroshige Seko Japoniako Ekonomia ministroa ere bazegoen— joan den abenduan hiru blokeek hasitako prozedurari bati zegokion, hain justu ere altzairuaren moduko sektoreetan soberazko produkzioaren arazoari adostutako erantzun bat emateko asmoz. Bide horri eutsiko diote, oraintxe bertan etorkizun oso zalantzazkoa duen arren.


Sionismo - Wikipedia, entziklopedia askea.\nSionismoa (Sion hitzetik eratorria, Jerusalemen izen biblikoetariko bat) herri juduaren askapen nazionalerako mugimendua da. Mugimendu hau Israelgo estatuaren sorrera ulertzeko ezinbesteko giltzarria da.\nSionismoa judaismotik bereiztea eskatzen duten judu ortodoxoak.\nSionismoa XIX. mendearen amaieran agertu zen Erdialdeko eta Ekialdeko Europan. Mugimendu antolatua zen aldetik, Theodor Herzl kazetari austro-hungariarra izan zen fundatzailea, urte haietan Europan zehar ibili zen olatu antisemitoari erantzuteko. Haren adierazleetako bat Dreyfus afera izan zen. Mugimendu horren helburua Palestinara juduen emigrazioa sustatzea izan zen, eta helburu nagusia Israelgo Estatuaren sorrerarekin lortu zuen 1948an.\nSionismoa nazionalismo modernoaren fenomenorik zabalenaren adarretako bat da. Sionismoa liberazio nazionaleko mugimendu gisa definitzen da, eta haren helburua juduen autodeterminazio librea da.\n2 Sionismo motak\n2.1 Sionismo sozialista\n2.2 Sionismo orokorra\n2.3 Sionismo erlijiosoa\n2.4 Kristau sionismoa\n4 Sionismoaren pertsonaia nagusiak\nMunduan zehar sakabanatutako juduek beti izan zuten agindutako lurraldera itzultzeko nahia, baina itzultze hori erlijioari eta mesias askatzailearen etorrerari zegokion gehienbat, eta XIX. mendea arte ez zuen eragin politikorik izan, garai hartako mugimendu nazionalistetan inspiratu zenean. 1850etik aurrera, antisemitismoak gora egin zuenean, Moses Hessek, Leo Pinskerek eta Hirsch Kalischerek integrazioari uko egin eta burujabetza Palestinan bakarrik iritsi zitekeela aldarrikatu zuten eta ideia hori zabaldu zuten Europa osoan. Errusian juduek bizi zuten jazarpenari erantzunez erakunde judu batzuk sortu ziren, sionismoaren aitzindaritzat jo daitezkeenak: Hoveve Zion, Hibath Zion, Bilu. Azken erakunde horretako kide batzuek juduen lehenengo koloniak ezarri zituzten Palestinan 1882an. 1895ean Theodor Herzlek Estatu judua saiakeran sionismoaren oinarriak jarri zituen: juduek eta jentilek ezin zuten elkarrekin bizi, estatu judu bat sortu beharra zegoen, arrazaz eta erlijioz hebrearra izango zena. Estatu hau Argentinan edota Ugandan sortzen saiatu ziren baina antzinako erreinu juduak zeuden Palestinan ezartzea erabaki zuten, garai hartan Otomandar Inperioaren esku.\n1897an Lehen kongresu sionista egin zen Basilean, Herzl-en ideiak onartu zituena. Hala ere, sionismoak izan zituen aurkariak juduen artean: rabi ortodoxo batzuek tradizioaren aurkakoa iritzi zioten sionismoari, eta orduan sortutako alderdi sozialista judu batzuek sionismoaren zenbait ideia arbuiatu zituzten. XX. mendearen hasieran sionismoak indar handia hartu zuen; Nazio Banku Judua (1901) eta Nazio Funts Judua (1903) sortu zituen Palestinan lursailak erosteko; 100.000tik gora kide bildu ziren erakundean eta Palestinan finkatutako judu kopuruak gora egin zuen. Agintari turkiarrek erraztasunak jarri zizkieten juduei Palestinan ezartzeko, diru asko mugitzen baitzuten, oso aberatsa ez zen lurralde hartan. Aldi berean sionistak harreman diplomatikoetan zebiltzan estatuburuekin eta finantzari handiekin, eta diaspora juduaren laguntza handia izan zuten.\n1917an Britainia Handiko gobernuak Palestinan estatu bat sortzeko eskubidea aitortu zien juduei Balfour-en adierazpenaren bidez. Hala ere, Lehen Mundu Gerra amaitzean, talde erradikal sionistek borroka armatuari ekin zioten britainiarren aurka, hauek oldeka zetozen etorkin judutarren etorrera murriztu nahi baitzuten.\n1929an Ajentzia judua sortu zen administrazio judu burujabearen oinarriak antolatzeko: batzorde nazionala, erakunde militarrak, alderdi politikoak, sindikatuak& Sionismoak, ordea, ez zuen aintzat hartzen Palestinako arabiarren burujabetza nahia. Bigarren Mundu Gerran nazismoaren eskutik juduek jasan zuten esetsaldiaren ondorioz, oldeka ihes egin zuten, eta asko eta asko Palestinara abiatu ziren. 1947an NBEk Palestina bi estatutan, bata judua eta bestea palestinarra, zatitzea erabaki zuen. 1948an britainiarrak Palestinatik alde egitekoak zirenean Ben Gurionek Israelgo estatuaren independentzia aldarrikatu zuen eta horrek palestinarren erbesteratzea ekarri zuen. Israelgo alderdi politiko batzuek (Haolam-Hazeh, Rakah, Matzpen) sionismoaren nazionalismoa eta inperialismoa gaitzetsi zituzten, eta arabiarren zapalkuntza salatu zuten. Geroztik, sionismoa Israelgo estatuaren ideologia ofiziala da.\nSionismoak zenbait ideologia ditu, eta horietako batzuek gaur egun alderdi politikoak eratzen dituzte Israelgo Estatuan:\n1900 urtearen inguruan, Mugimendu Sozialista izan zen juduen arteko sionismoaren etsai nagusia Ekialdeko Europan. Judu askok judaismoa utzi zuten komunismoaren alde edo Budismoaren alde. Mugimendu judu sozialista horrek Ekialdeko Europan autonomia judua eskatzen zuen, eta yidisa juduen hizkuntza ofizial gisa sustatzea.\nSionista sozialista asko Errusiakoak ziren jatorriz. Gizarte antisemitek zapalduta mendeak igaro ondoren, juduak obedientziara mugatu ziren, ahulak, eta, zoritxarrez, antisemitismoa jarraitzera gonbidatu zituzten. Juduek beren egoeratik ihes egin zezaketela zioten, beren herrialdeko nekazari, langile eta soldadu bihurtuz. Sozialisten sionismoaren teorialari nagusiek Moses Hess, Nahum Syrkin, Dov Ber Borojov eta Aarón David Gordon hartzen dituzte, eta mugimenduko pertsonaia garrantzitsuenen artean David Ben-Gurión eta Berl Katznelson daude.\nSionismo orokorra, hasiera batean, Munduko Erakunde Sionistako kideek erabili zuten terminoa izan zen, fakzio jakin bati edo alderdi jakin bati lotu gabe zeudenak, eta beren herrialdeetako erakunde sionistenak baino ez ziren. Urteak igaro ahala, sionista orokorrek ere erakunde ideologikoak sortu zituzten eta Sionista Orokorren Erakundea osatu zuten, 1922an mugimendu sionistaren erdigune gisa ezarria. Sionista orokorren aginduetan Basilearen estiloko sionismoa sartzen zen, jarrera ideologikorik gabea, hau da, sionismoa nagusitzen zen interes klasista, partidista edo pertsonal ororen gainetik.\nRabino Kalisherrek bultzatuta, estatu judua sortzeko idealak eta erlijioa lotzen ditu. Hau da, oinarri erlijiosoak zituen Estatu bat zuzentzea eta Israelgo lurralde osoan finkatzea, Salomonen erregealdiak ezartzen zuen bezala. Gaur egun, Erlijioko Alderdi Nazionalaren (Mafdal) ordezkari dira.\nKristau-sionismoa zera da: kristau batzuen artean sinestea, juduen herria Lurralde Santura itzultzea eta Israelgo Estatuan, biblikoa betetzea. XX. mendearen erdialdean hasi zen erabiltzen, kristau-berrezarkuntzaren ordez.\nKatolizismoak tradizionalki ez zion arreta handirik jarri sionismoari, baina mugimendu horren kristau-laguntza handitu egin zen komunitate protestantearen artean.\nSionismoaren helburuak Munduko Erakunde Sionistak (Mugimendu Sionistaren organo politikoa) jarri zituen praktikan. 1897an sortu zuen Basilean Theodor Herzl-ek, eta, oro har, sionismoaren eta, bereziki, adar politikoaren aitatzat hartzen da.\nHolokaustora arte, ideia sionista antzeko korronte zabalduarekin lehiatu zen, batez ere Estatu Batuetan eta mendebaldeko Europan, juduak ez baitzituen herri gisa hartzen, bizi ziren gizarteetan integratu eta haien erabateko berdintasunaren alde borrokatu behar zen gutxiengo erlijioso gisa baizik. Azken ideia horren muturreko forma batek erlijio juduari uko egitea ere bultzatzen zuen.\nSionismoaren helburuak hauek dira:\nJuduen batasuna, bere aberria historikoarekin duen lotura (Israelgo Lurra) eta Israelgo eta Jerusalengo Estatuaren zentralitatea, herriaren bizitzan.\nIsrael Estatu judu-sionista eta demokratiko gisa indartzea eta gizarte eredugarri gisa moldatzea, izaera moral eta espiritual bakarra duena, herri judu multifazetikoaren elkarrekiko errespetuan eta bakea lortu nahi duen eta mundua hobetzen laguntzen duen ikuspegi profetikoan oinarritua.\nJuduen etorkizuna eta bereizketa bermatzea, hezkuntza judua, hebrearra eta sionista sustatuz, balio kultural eta espiritual juduak landuz, eta hizkuntza hebrearra hizkuntza nazional gisa hartuz.\nJuduen arteko erantzukizunaren laborantza, juduen eskubideen defentsa, norbanakoen zein nazioaren aldekoa, juduen herriaren nazioko interes sionisten ordezkaritza eta antisemita adierazpen ororen aurkako borroka.\nHerrialdeko biztanleria errealizazio sionistaren adierazpen praktiko gisa.\nSionismoaren pertsonaia nagusiakAldatu\nAzken aldaketa 5 urria 2020(e)an, 23:46(e)tan\nOrriaren azken aldaketa: 5 urria 2020, 23:46.


Eguraldi txarrari aurre eginez, 62 taldek parte hartu zuten atzo II. Taldeduatloian, Burdinmendi Bide Berdean\nALBISTEAK Eguraldi txarrari aurre eginez, 62 taldek parte hartu zuten atzo II. Taldeduatloian, Burdinmendi Bide Berdean\n04 azaroa 2019\nTaldeduatloian parte hartu zuten korrilakariek Sopuertatik abiatuz.\nEguraldi txarra ez zen oztopoa izan atzo, 62 taldek (gizonezkoenak zein mistoak) Petronorrek babestutako bigarren Taldeduatloian parte har zezaten, Burdinmendi Bide Berdean.\nHaize-bolada bortitzen eta eguraldi kaskarraren ondoriozko gorabeheren eraginez, probaren ibilbidea dexente murriztu behar izan zuten. Horren kariaz, 248 kirolariek, launa pertsonako taldetan banatuta lehiatu beharrean, binaka parte hartu behar izan zuten, izan ere, helmuga, Galdamesko La Aceña auzoan kokatu behar izan zuten, lehenengo erreleboa aurreikusita zegoen lekuan, alegia. Hortaz, haizeak eragin zitzakeen istripuak saihesteko, bertan behera utzi zen Galdamestik Pobeñarainoko (Muskiz) tartea.\nProba ordubeteko atzerapenarekin abiatu zen, goizeko 10:00etan. Erlojuaren aurkako formatuan, txirrindulariek Bezitik (Sopuerta) irten eta Galdamesen inprobisatutako helmugarainoko bidea egin zuten. Ondoren, 62 runner Sopuertako auzotik abiatu ziren 15 kilometroko ibilbidearen lehen zatia egiteko, La Aceña auzoraino, Bide Berdeari buruzko Informazio Zentroaren ondoraino.\nBi denboren zenbaketak baldintzatuta, amaierako sailkapenean lau kategoria baizik ez ziren jaso, izan ere, emakumezkoen kategoria hutsik geratu zen emakumeek oso-osorik osatutako talderik aurkeztu ezean. Kategoría mistoan, 1:26:07ko denborarekin, talde irabazlea Gaindituz Team izan zen; gizonezkoen kategorian, Dida Cafés Foronda, 1:28:22ko denborarekin; beterano mistoen kategorian, Kortesia taldea nagusitu zen 1:31:17ko denborarekin, eta beteranoen artean, txapelduna Urretxindorra 82 izan zen 1:28:45eko denborarekin.\nLehiakideak Bizkaikoak, Arabakoak eta Gipuzkoakoak ziren nagusiki, eta Kantabriako bost taldek eta Asturiasko talde batek ere parte hartu zuten. 22 kirolari emakumezkoak ziren (% 11).


Alexandra Danilova - Wikipedia, entziklopedia askea.\nAlexandra Danilova (Peterhov, Errusia, 1903ko azaroaren 20a - New York, AEB, 1997ko uztailaren 13a) errusiar ballet dantzaria izan zen.\nPetergof (en) , 1903ko azaroaren 20a\nNew York, 1997ko uztailaren 13a (93 urte)\nkoreografoa, ballet dantzaria eta ballet teacher (en)\nCapezio Dance Award (1958)\nSan Petersburgoko Ballet Inperialaren eskolan ikasi zuen dantzan. Sobietar Estatu Balletarekin egin zuen debuta Marinsky antzokian (gero Kirov deituko zena), eta berehalaxe bereganatu zuen konpainiako dantzari bakarlari postua.\n1924an, Sobietar Batasuna utzi eta atzerriratu egin zen beste dantzari talde batekin, George Balantxine koreografoa tartean zela. Behin erbesteratu eta gero, Sergei Diaghileven Errusiar Balletetan sartu zen eta konpainia hartan egon zen harik eta, 1929an, Diaghilev hil zen arte. 1933an, Diaghileven konpainiaren adar batean sartu zen, Basilen Errusiar Balletak deituan, zuzendaria Wassily Basil koronela baitzen. 1938an, berriz, Montecarloko Errusiar Balletetan sartu zen, haiek ere Diaghilevekin zerikusia zutenak.\nAlexandra Danilova 1958an erretiratu zen agertokietatik. New Yorken bizi izan zen gero eta hiri hartan, American Ballet eskolan irakasletzan ez ezik, Metropolitan Operarako balletak eszenaratzen ere aritu zen. 1977an, Herbert Rossek zuzendu zuen Pauso erabakigarria filmean, Alexandra Danilovak balleteko irakaslearen papera egin zuen. Bertan, Mikhail N. Barixnikov errusiar dantzariak ere parte hartu zuen, balleteko irakaslearen papera eginez.\nWikimedia Commonsen badira fitxategi gehiago, gai hau dutenak: Alexandra Danilova\nMultimedia: Alexandra Danilova\nAzken aldaketa 16 martxoa 2021(e)an, 16:42(e)tan\nOrriaren azken aldaketa: 16 martxoa 2021, 16:42.


Azkoitiko Udaltzaingoaren arabera, herritarrek "seriotasunez" hartu dute konfinamendua - Azkoitia - Maxixatzen.eus\nAzkoitiko Udaltzaingoaren arabera, herritarrek "seriotasunez" hartu dute konfinamendua\nMaxixatzen.eus 2020-03-24 17:35\nUdaltzainburuaren arabera, herritarrak "ondo" ari dira gomendioak betetzen. Hala eta guztiz, bestelakorik ere badela adierazi du, asteburuan 25 identifikazio egin eta salaketa bat jarri zutela jakinarazita. Herritarrei "zentzuz" jokatzeko eskatu die Udaltzaingoak.\nAstebetetik gora daramate dagoeneko herritarrek konfinatuta, eta beste hainbeste eta gehiago egon beharko dute egoera horretan; izan ere, Espainiako Gobernuak beste bi astez luzatu du alarma egoera, eta beraz, itxialdiaren epea.\nEgora hori izanik, azken egunetan Ertzaintza eta tokian tokiko Udaltzaingoa kontrolak ezartzen ari dira errepideetan eta garraio kolektiboaren geltokietan. Maxixatzen.eus-ek egoeraz hitz egin du Xabier Artola Azkoitiko udaltzainen buruarekin, eta hark esan duenez, herritarrek "seriotasunez" hartu dute konfinamendua eta "ondo" ari dira gomendioak betetzen.\nÑabardura bat ere egin du, baina, herritar batzuek izan dituzten jarrerak kontuan hartuta: "Beti dago ogia erostera etxetik urrunen duen okindegira joaten saiatzen den edo kotxearekin bueltaka dabilen norbait, baina horiek salbuespenak dira". Haren arabera, joan zen asteburuan, 25 identifikazio egin zituzten. Dena den, Herritarren Segurtasunerako Legea hausteagatik, salaketa bakarra izapidetu dutela adierazi du. "Orokorrean, herri guztietan antzera gabiltza".\nUdaltzainburuak adierazi duenez, Ertzaintzarekin ari dira elkarlanean, eta herritarrei "zentzuz" jokatzeko eskatu die, beren esku-hartzea zenbat eta murritzagoa izan "hobe" dela argudiatuta. "Horrek esan nahiko du herritarrak zuzen ari direla beren betebeharrak gauzatzen. Eta oraingoz, horrela da. Egoera honek pazientzia eskatzen du, pazientzia eta babesa, norberarentzat eta ingurukoentzat".


Joseba Ezkurdia: «Sailkatzea ez, partida denetan gozatzea da gure helburua» - Kirola - Berria\n«Sailkatzea ez, partida denetan gozatzea da gure helburua»\nJoseba Ezkurdiaren ustez, ez litzateke atzerapausoa binakakoaren finalerdietara ez sartzea. Abel Barriola lagun duela baliatuta, ahalik eta gehien ikasi nahi du txapelketan.\nBinakako Txapelketa asteburuan ailegatuko da lan erdietara, eta kontuak argitzen hasiko da sailkapena. Finalerdietarako sailkapena ematen duten lehen lau postuetatik at agertuko dira behin-behinean Joseba Ezkurdia eta Abel Barriola. Bi puntu dituzte, baina lehen itzulia amaitzearekin bat hirugarrena lortuz gero, pozik egongo dira. «Olaizola II.ari eta Urrutikoetxeari irabazten badiegu, aukerak izaten segituko dugu», aitortu zuen atzo Ezkurdiak (Arbizu, Nafarroa, 1991), pilota hautaketaren ondoren. Bi bikoteok etzi lehiatuko dira, Iruñean. Bestalde, Iker Irribarriak gaur erabakiko du bihar jokatu edo ez, ezker eskuan mina baitu.\nAzkar joan da pilota aukeraketa. Seinale ona da hori.\nBarriola eta biok kontent geratu gara, bai. Asegarceren pilotak gustatu zaizkigu, eta gureak ere egokiak dira. Ezberdinak, baina Labriterako oso egokiak. Txapelketa hasieran astunagoak hautatzen genituen, baina, orain, azkarragoak nahi ditugu. Saskian topatu dugu nahi genuena.\nTaktika aldatu al duzue, bada?\nEz, baina ikusi dugu pilota astunekin gehiago kostatzen zaigula irabaztea. Pilota horiekin zailagoa da aurkariaren erasoko jokoa saihestea, eta defentsan gehiago jokatu behar izaten da. Orain, pilota azkarragoak nahi ditugu. Hala, Barriola errazago aritzen da atzeko koadroetatik, eta nik ere abiadura baliatzen dut min egiteko.\nSei partida jokatuta, bi irabazi dituzue. Bizirik jarraitzeko, hirugarren puntua behar duzue azkar.\nHorretarako, ezinbestekoa izango da Olaizola II.ari eta Urrutikoetxeari irabaztea. Alde ederra dago lehen itzulia bi punturekin edo hirurekin amaitu! Halere, presioak ez gaitu jango. Sailkapena alde batera utzia dugu.Gehiago esango nuke; inoiz ez gara sailkapenaren mende egon. Txapelketa aurkeztu zenean ikusi genuen ez ginela faboritoak, eta gozatzea zen gure helburua. Gozatzen ari gara, eta zenbat eta partida gehiago irabazi, orduan eta hobe. Baina itsutu gabe. Ondo jokatu eta itxura ona ematea da helburua.\nZer egin behar da Olaizola II.a eta Urrutikoetxea garaitzeko?\nEz dakit. Oso partida zaila izango da. Banekien Urrutikoetxea ongi moldatuko zela atzelari gisa, baina aurreikuspen guztiak gainditzen ari da. Partidak luzatu ahala, gora egiten du. Eta Olaizolari buruz zer esan... Defentsa handiko bikotea da, baina gure esku dagoen guztia egingo dugu irabazteko.\nBi partida 22-21 galdu dituzue. Haiek irabazi bazenituzte...\nBi horietatik bat irabazi bagenu ere bestelako egoeran egongo ginateke. Pena izan da, baina ezin gara horri begira bizi. Partida bat soilik ahaztu nahiko nuke: Irribarria eta Merino I.aren aurkakoa, Tolosan. Gainerako neurketa guztietan pozik geratu gara. Lan ona egiten ari gara. Akaso ni ez nago boladarik onenean, eta distira apur bat falta zait erasoan, baina asko ikasten ari naiz Barriolaren ondoan.\nHirugarren txapelketa duzu binaka. Aurreko bietan Jose Javier Zabaletarekin aritu zara, baina orain ez. Gustura ari al zara?\nDebuta egin nuenean, ez nuen pentsatu ere egingo hain ongi ibiliko nintzenik. Lau urte dira profesionaletarako jauzia eman nuela, eta hirutan parte hartu dut binakako txapelketan. Aurreko bietan Zabaletarekin aritu naiz. Iaz, gainera, finalerdietarako sailkatu ginen. Aurten lau onenetan sartzea ez litzateke atzerapausoa izango. Barriolarekin jokatzea ohorea da, eta uste dut etorkizunerako oso baliagarria egingo zaidala aurtengo esperientzia.\nIzugarri ikasten da Barriolaren ondoan jokatuta. Beti ematen dit aholku egokia, eta bikote sendoa osatzen dugula pentsatzen dut. Niretzat maisua da bera. Miretsi egiten dut. Profesional hutsa da, eta ikusten da kirolean garrantzitsuena eguneroko lana dela. Urte asko daramatza onenen artean, eta kantxan egoteko daukan tenplea izugarria da. Niri hori falta zait, eta ahalik eta gehien baliatu behar dut binakako txapelketa. Asko ikasteko balioko dit.\nEgunero entrenatzen al zara?\nBai, egun bakar bat ere galdu gabe. Fisikoa Iruñean lantzen dut, eta kantxako lanak hainbat pilotalekutan egiten ditut. Iaz, Lanbide Heziketa egiten hasi nintzen, baina, denbora arazoak tarteko, erdi utzita daukat. Helduko diot berriz. Bitartean, egunero entrenatzen jarraitzen dut. Ez dago lo hartzerik. Enpresako gazteak indartsu datoz: Altuna III.a, Irribarria... Eta norberak bere postuari eutsi behar dio. Nire esku dagoen guztia egingo dut Ezkurdiarik onena izateko.


Euskal kulturaren etorkizuna Far Westen «dantzatzen» du Euskal kulturaren etorkizuna Far Westen «dantzatzen» du\nHome Mundua eta Euskaldunak Euskaldunak munduan Euskal kulturaren etorkizuna Far Westen «dantzatzen» du\nAtzo, Donostiako Kontxa pasealekuan gaita-jole eskoziar batek euskal melodia tradizional bat jotzen ari zen bitartean neska gazte batzuk, berriz, umorez eta alaitasunez beteta dantzatzen ziren bideoa jaso genuen. Irudi haiek, 30 segundo eskas haiek, poztu egin gintuen eguna.\nGaur, bideo labur batzuk, beste doinu batekin eta beste dantzari batzuekin, gauza bera lortu dute. Atzoko bideoko eta gaurko bideoko dantzariak 8.546 km-tan banatuta daude. Baina ispiritu eta bihotz berak mugitzen ditu: euskal nazioaren kulturarenganako eta tradizioenganako maitasuna.\nNeska-mutilak eta gazteak dira, eta Elko’s National Basque Festivaleko 2021. edizioan dantzari gisa dituzten abileziak erakusten dituzte. AEBetako Far Westeko euskaldunen ohiko hitzordu bat, mundua astindu duen pandemia horren alderik gogorrenaren amaiera dirudienaren ondoren berreskuratu dena.\n8.000 km baino gehiago horiek eta ezta banatzen dituzten ozeanoak ere, ez du mundu osoko euskaldunak batzen dituen kate ikusezin baina boteretsua hausteko ahalmena.\nJenny Ysursak grabatutako bideoak bere Instagram kontuan partekatu ditu, Euskal Kazeta, euskaldunetan oinarritutako argitalpen digital bat. Erreferentziazko argitalpen bat, euskal komunitateak munduaren alde hartan duen lekua ezagutzeko.\nJaialdia birritan bertan behera utzi ondoren, poza da herrialde hartako euskaldunak nola elkartzen diren ikustea. Espero dezagun mundu osoko euskaldunek laster berreskuratuko dituztela beren jarduerak, haiengatik, gure nazioaren etorkizunagatik, eta horrek esan nahi duelako Covid-19ko pandemia akabatua izan dela.\nAskotan aipatu izan dugu euskal diasporari buruz ari garenean: euskaldunak dauden tokian Euskal Herria dago. Hori beti izan da horrela, baina orain bizitzea egokitu zaigun mundu txiki honetan, are gehiago da.\nBideo hau ikusita, gure kulturak munduan duen presentziaren iraupena bermatzen duen etorkizun baten aurrean gaudela sentitzen dugu. Badirudi etorkinen herrialde horrek, «Pirinioen magalean bizi eta dantzatzen den herri» horrek, Voltairek Babyloneko Printzesa liburuan definitu zuenez, munduan eta historian zehar egiten dituen urratsak markatzen jarraituko duela.\nDuela ia bi mendetik gure kulturaren eta gure aberriaren desagerpena iragarri zuten, eta oraindik ere iragartzen dute, guztien premonizioak bete gabe jarraitzen dute. Haur horiek Nevadako euskal kulturan lehen urratsak ematen, oker daudela erakusten dute.\nEsaten dugun bezala, haiek dira euskal kulturaren etorkizuna Nevadan, AEBn eta munduan. Eta badirudi etorkizuna haiek bezain bizia eta xarmagarria dela.\nPrevious articleEuskal dantza Kontxan, Eskoziako gaita baten soinuarekin\nNext articleHartu zerbait gurekin. Katiluak gure diseinuekin


UPV/EHUk ordutegi berezidun ikasteko gelak irekiko ditu azterketa garaian - UPV/EHUko albisteak - Euskal Herriko Unibertsitatea - UPV/EHU\nUPV/EHUk ordutegi berezidun ikasteko gelak irekiko ditu azterketa garaian\nosteguna, 2016ko abenduaren 15a\nEuskal Herriko Unibertsitateak ordutegi berezidun ikasteko gelak irekiko ditu bere ikasleentzat bere hiru campusetan 2016-2017 ikasturteko lehenengo lauhilekoko azterketa garaian.\nHonela, Arabako Campusean, ikasteko aretoak irekiko ditu 2017ko urtarrilaren 7tik 27ra bitarteko asteburuetan (biak barne) Hezkuntza eta Kirol Fakultatean (Hezkuntza atala). Honako hauek izango dira gelak erabiltzeko ordutegiak: Astelehenetik ostiralera, 21.00etatik 24.00ak arte. Eta, larunbat eta igandeetan, 9.00etatik 24.00etara. Era berean, gogoratu beharra dago, ikasleen premiak hala eskaturik, ikasteko ikasgelak ere irekiko ditu Elurreta eraikinean ohiko ordutegiaren barruan, alegia, astelehenetik ostiralera 8:00 eta 21:00 orduen bitartekoan.\nBizkaiko Campusean aldiz, 2017ko urtarrilaren 6tik 22ra bitarteko asteburu guztietan, egongo dira zabalik ikasteko gelak Ekonomia eta Enpresa Fakultatean (eraikin nagusiko beheko solairuko ikasgelak), 9:30etatik 24:00etara bitartean, eta Bilboko Ingeniaritza Eskolan (Luis Briñas kaleko sarrerako ikasgelak), 2017ko urtarrilaren 6tik 29ra bitarteko asteburu guztietan, 9:30etatik 22:00etara bitartean. Bertan sartzeko UPV/EHUko ikasle txartela erakutsi beharko da.\nAzkenik, Gipuzkoako Campusean, azterketa garaian, Elbira Zipitria Zentroko (Ondarreta pasalekua, 18) ikasgelak irekiko dira asteburuetan bere ikasleentzat. Goizeko 8:00etatik gaueko 22.00ak arte egongo dira irekita 2017ko urtarrilaren 6tik 22 arte. Bertan sartzeko UPV/EHUko ikasle txartela erakutsi beharko da. Gogorarazi, larunbata goizetan (abenduak 24 eta 31, eta urtarrilak 7 eta 21 salbu) Carlos Santamaria Zentroan (Elhuyar plaza, 2) dagoen Campuseko Biblioteka irekia egon ohi dela 9:00etatik 14:00etara.


Meatzaldeko berbalagunak: 2021\nJakoba Errekondoren solasaldia\nAtzo Jakoba Errekondo baratzezainarekin egoteko aukera izan genuen, Ortuellako OKEn. Baratzeei buruzko galdera eta zalantza ugari argitu ahal izan genituen, baita bere liburuak erosteko aukera eduki ere.\nMila esker bertaratu zineten guztioi, mila esker, Jakoba, egiten duzun lan politagatik.\nEa laster elkar ikusten dugun!\nCovid-19ak ez gaitu mututuko, gurekin euskaraz seguru!\nEmozioen inguruko taierraren argazkiak!\nAtzo egindako emozioen inguruko tailerraren argazkiak.\nNorberaren barne-hausnarketa egiteko ikastarotxo bikaina.\nEskerrik asko Oihana!!!\nMozorro lehiaketaren irabazlearen saritxoa\nMozorro lehiaketaren irabazleak bere saritxoa jaso du jada!\nDisfrutatu. Praktikatu. Ondo bizi.\nMartxoaren 22an Jakoba Errekondo baratzezainarekin egongo gara, naturari buruz solasean.\nAnimatu eta parte hartu, edukiera mugatua baita!\nGora Ortuellako berbalagunak!\nBadakigu nork irabazi duen mozorro lehiaketa!!!\nZorionak Ortuellako olagarroari!!!\nHurrengo egunetan sari-saskitxoa jasoko duzu.\nMeatzaldeko jendea ikaragarria da!!!\nSaskitxoaren 1. partea\nAtzo Ortuellan giro aparta izan genuen, mila esker Asier gurekin egoterarren!\nBidaia polit gehiago egitea opa dizugu!\nEz galdu bere bloga:\nMozorro lehiaketa 2021!!!\nBehin mozorro lehiaketa amaituta, orain bozkatu baino ez dugu behar.\nEman zeuena HEMEN!\nGogoratu irabazleak sari-saski bat irabaziko duela!!\nMeatzaldeko jendea izugarria da!!!\nTXIRIBUELTA: Asier Arroita gurekin egongo da!\nHurrengo astelehenean Asier Arroita gurekin egongo da, bere bidaia famatuaren inguruko bizipenak kontatzen.\nEdukiera mugatua da (40 pertsona OKEn, Ortuellan), beraz, eman izena lehenbailehen.\n" Egon hadi lo eta jango duk/n mehe "\nUdaberriko ekinokzioa segituan izango dugu gurekin. Garai hauek Euskal Herrian betidanik inauteriekin ospatu izan ditugu, naturari berriro esnatzeko erregutuz.\nZeure mozorroaren argazkirik bidaliko? Ondoren guztion artean bozketa bat egingo dugu eta irabazleak sari-saski bat lortuko du. Animatuko?\nEgunean Behin jokoa bueltan dugu!\nGaur hasi da egunean behin jokoaren azken denboraldia!\nBeti bezala, Meatzaldean dauden taldeen artean irabazleak saria jasoko du.\nParte hartzeko eta zure herriko taldean sartzeko, gurekin harremanetan jarri!


2010 Maiatza | Boligrafo gorria\nKintilianok zioenez “suaviter in modo, fortiter in re” da arrakasta lortzeko formula. Maneretan bigun, helburuetan gogor. Manic Street Preachers taldea deskribatzeko ere egokia da esaldia. Pop talde galestarra da Habanako Karl Marx teatroan jo zuen lehen mainstream banda mendebaldarra, doinuetan lasaia, hitzetan engaiatua. Oso ibilbide irregularrekoa, nire gusturako, baina noizean behin perla batzuk utzi dituena.\n1998ko This is my truth tell me yours da horietako bat. Diskoa aurkezteko...\nBarrea eta totalitarismoa: 'Arrosaren izena'-ri irakurri diferente bat\nBadakit nire ingurukoren batek jo-eta-akabatu egingo nauela Slavoj Zizek izena aipatu bezain pronto, azkenaldian kazkabarraz aritzeko ere haren esaldiren bat indarka sartzen baitut konbertsazioan. Baina spin-off mordoska egiteko moduan nago azken Larrunerako bildutako materialetatik tiraka, eta bat, gutxienez, argitaratu nahi nuke, Umberto Ecoren Il nome della rosa (Arrosaren izena) nobelari buruzko ikuspuntu interesgarria eskaintzen duelako.\nTestu aski ezaguna da, edozein liburu-dendatan aurki...\nLenin eta iraultza martzianoa\n“Lortuko bagenu planeten arteko komunikazioak ezartzea, gure kontzeptu filosofiko, moral eta sozial guztiak berrikusi beharko genituzke. Hori lortuz gero, potentzial teknikoak, mugarik eduki gabe, bukatu egingo luke aurrerakuntza lortzeko bide eta metodo bakarra indarkeria bihurtzen duen legearekin”. Leninek esandakoak omen dira hitz horiek, H.G. Wellsekin solasean. Eta leitzerakoan aulkitik erori naizen arren, pentsatzen jarrita ez da harritzekoa. Lenini, izan ere, Marteko iraultzaileek...\nMaiz entzuten ari naiz horrelako esaldiak: “Ea krisiarekin espabilatzen dugun; bati baino gehiagori kenduko zaio gogoa daukana baino gehiago gastatzeko”. Ekonomiaren dardarek sortu dute, edo hala dirudi, austeritatearen aldeko kontzientzia apur bat. Eta ez da zaila horrelako arrazoiekin bat egitea. Puntu bateraino matematika kontua da: gutxi dago, gutxi gasta dezagun.\nGastatzen duzun apur hori liburu bati eskaini diozu ordea, Jean Baudrillarden Kontsumo gizartea saiakerari. Eta hori...


Bolomdresak. Nerabe-eromen bedeinkatua! | Alboan\nAída García Oriok duela bost urte hasi zuen boluntariotza Alboanen, erabaki zuenean Gazte Sarearen jardueretako batean parte hartzea. Duela gutxi langile-taldean sartu da, gure erakundeak kontratatuta.\nNerabe-eromen bedeinkatua! Aída García Oriok idatzia\nNire izena Aida da, ia 25 urte ditut eta bilbotarra naiz; arlo profesionalean, hezkuntzan eta esku‑hartze sozialean egiten dut lan. Gaur egun, aste batzuk daramatzan Alboanen lanean, Emakumeok martxan proiektuan, baina erakundearekiko harremana duela bost urte hasi zen, Gazte Sarean hasi nintzenean boluntario gisa. Baina, nola ezagutu nuen erakundea?\nUnibertsitate-ibilbidean zehar, bi ikaskide ezagutu nituen, eta hasieratik lagunak egin ginen. Biek hainbat urte zeramatzaten lanean begirale eta laguntzaile gisa Gazte Sarean, eta zirraraz hitz egiten zuten horri buruz: "Asteburu honetan gainerako begiraleekin topaketa antolatuko dugu” “Lantzen ari garen gaia Gatazkarik gabeko teknologia da” “Barrez lehertu ginen koordinatzaileekin bileran”- esan ohi zidaten. Aitortzen dut horrek gogoa pizten zidala.\nTxiki-txikitatik jakin izan dut gizarte-laguntzarekin, lankidetzarekin eta aniztasunarekin lotutako zerbaitetan egin nahi nuela lan, baina nire aurreko boluntariotza-esperientziek ez zuten zerikusirik izan Alboanekiko lehen harremanarekin. Egun batean, klasean, esan zidaten laguntza behar zutela Deustuko Unibertsitatean egingo zuten Webquest baterako, eta, hitzaren esanahia jakin gabe ere baietz esan nuen. Nerabe-eromen bedeinkatua!\nHeldu zen eguna, eta aitortzen dut urduri nengoela; hala ere, nire aktore-gaitasunek lagundu zidaten hori disimulatzen. Ez nekien zer egingo nuen, zenbat pertsona egongo ziren bertan, landuko ziren gizarte-gaiak zein izango ziren eta are gutxiago izerditzeko jertse laranja berri batekin eta mugikor apurtuarekin itzuliko nintzela etxera. Zelako abentura! Barrez, ikaskuntzaz eta lagunez betetako eguna izan zen, oraindik gertatzen den zerbaiten hasiera. Urduritasunaren eta zirrararen ondorioz, nire Errege Eguneko oparia komunera erori zen eta betirako hondatu zen; hala ere, oroitzapen eder asko ditut ekitaldi horretatik, eta bestea anekdota gisa gelditu da, eta gogora ekartzen dugun bakoitzean barrez lehertzen gara.\nAída, irudiaren eskumaldean, Deustuko Unibertsitateko webquest ekitaldian, 2016ko azaroan.\nLehen une horretatik aurrera, laranja koloreak beste esanahi bat hartu zuen nire bizitzan, eta milaka espaziotan hartu dut parte. Izan ere, atzera begiratuta, Gazte Sarearen hiru topaketa baino gehiagotan, boluntariotza-topaketatan, otordu solidariotan eta hitzaldi nahiz prestakuntza ugaritan egon naiz, eta hainbat artikulu idatzi ditut. Horrez gain, lankide boluntario batekin “Somos Marea” abestia konposatu dut, magia hau denboran mantentzea ahalbidetzen duten pertsona guztiei eskerrak emateko.\nBaliteke GKEko ibilbideari buruz idaztean fantasiazko ipuin baten antzekoa izatea, baina ezinezkoa egiten zait urte hauetan jaso dudan guztia gogoratzea aurpegian irribarre erdi bat agertu gabe. Maitasuna, besarkadak, barre-algarak, negarra, poza, tristura... Mota guztietako emozio eta bizipenak bizi ditut Alboani esker. Zalantzarik gabe, behin eta berriro berretsi dut hau dela nire ogibidea eta bidea, eta horretan jardun nahi dut bizitza osoan zehar.\nHori gutxi balitz, nazioarteko lider zoragarriak ezagutu ahal izan ditut, eta euren bizipenak entzun ditut: euren jatorrizko kontinenteetan egiten dute lan, biztanleria minoritarioekin, Ama Lurra defendatzen dute, haurren eskubideak babesten dituzte eta sexu-indarkeriak salatzen dituzte, besteak beste. Halaber, herrialdeko eremu eta elkarte desberdinetako jendearekin partekatu ditut esperientziak; hainbat historia ezagutu ditut, eta benetako lagunak egin ditut.\nEz dakit ziur zergatik erabaki nuen boluntario egitea eta zer eman ahal izan diodan Alboani, baina pozten nau erabakia hartu izanak; izan ere, bidaia honetan asko hazi naiz pertsona eta profesional gisa, eta sortu dudan ezagutzen eta pertsonen sarea ezingo nuke sortu beste modu batean.\nHorrekin batera, boluntariotzari esker gehien erakarri eta kezkatzen nauten bi gauak lortzen dituen proiektu batean lan egin ahal izan dut: migrazioak eta genero-desberdinkeriak. Erakundea ezagutu gabe eta esperientziak partekatu gabe hori ezinezkoa litzateke.\nLaburpen gisa, esan dezaket eskerrak ematen ditudala maila eta norabide guztietan bizi dudan guztiagatik eta oraindik biziko dudanagatik, eta konposatu genuen abestia ekarri nahi dut gogora: "y como amigas, desafiaremos vientos, tormentas, huracanes, sombras traicioneras, pues juntas somos marea".


rolaldia2021 – Rolariak\n[Rolariak 2021] Fantasmagoria – Fisikoa\nFANTASMAGORIA Maizterra: Pello Jolasa edo sistema: Truque Jokalari kopurua: 2-4 Sinopsia: 1842. urtea. Donostiako hirira ikuskizun berri bat heldu da: “Fantasmagoria”. Diotenez, deabruak eta mamuak ikus daitezke “Linterna majikoa” deritzon tramankulu baten bitartez. “Trueque” beldurrezko istorioak sortzeko rol joko kolaboratibo bat da. Data eta ordua: Abenduak 29, 17:00etan Iraupena: 3 ordu Lekua: Ebla Liburudenda EspezializatuaJarraitu irakurtzen “[Rolariak 2021] Fantasmagoria – Fisikoa”\nPosted byEHartza 2021/12/07 2021/12/07 Posted inOrokorraEtiketak:rolaldia2021Iruzkin 1 [Rolariak 2021] Fantasmagoria – Fisikoa sarreran


ELIKA Seguridad Alimentaria | Itsas Biotoxinak - ELIKA Seguridad Alimentaria\nItsas biotoxinak hainbat itsas mikroorganismok, eskuarki algek, sintetizatzen dituzten toxinak dira. Alga horien hazkunde edo loratze handia dagoenean (“marea gorriak”), toxina horiek masiboki ekoizten dira, eta hori kaltegarria da itsas ekosistemarako. Ondorioz, itsas organismoek, hala nola molusku bibalbioek, gasteropodoek eta krustazeoek toxina horiek metatzen dituzte, eta kontsumitzen badira, gizakien osasunarentzat arriskua ekar dezakete.\nHainbat itsas biotoxina mota daude, haien egitura kimikoaren arabera, eta askotariko intoxikazioak sortzen dituzte; intoxikazio larrien kasuetan heriotzak ere eragin ditzakete.\nEFSAk legez araututako askotariko itsas biotoxinen arriskuen ebaluazio ugari egin ditu, eta ondorioztatu du balitekeela egungo mugek ez babestea biztanle-talde guztiei, muturrek kontsumoa eginez gero.\nEuropako araudiak itsas biotoxinekin kutsatutako edozein arrantza-produktu suntsitzera behartzen du, toxikotasun altua dutelako, molusku bibalbioak, gasteropodoak eta krustazeoak izan ezik, horietarako gutxieneko kontzentrazio bat onartzen baita.\nItsas biotoxinek eragindako intoxikazioei aurrea hartzeko estrategia nagusia itsaskiak establezimendu baimenduetan erostean datza, baimendutako lekuetatik atera direla ziurtatzeko. Itsaskia egosita ere ez dira biotoxinak suntsitzen, gehienak termoegonkorrak direlako.\n4. Elikagaien bidezko esposizioa\n5. Arriskuaren ebaluazioa\n6. Prebentzioa eta Arriskuaren Kontrola\n9. Esteka interesgarriak\nItsas biotoxinak zenbait itsas mikroorganismok, eskuarki dinoflagelatuek (algak), sintetizatzen dituzten konposatu kimikoak dira.\nAlgen hazkuntza masiboko aldietan, “marea gorriak” eragitera irits daitezke; horrela deitzen zaie urak kolore gorrixka hartzen duelako mikroorganismo horien presentziagatik, nahiz eta beste kolorazio batzuekin ere ager daitezkeen (mikroorganismoaren arabera); hortaz, arlo zientifikoan alga-loratze kaltegarri gisa ezagutzen dira gehiago.\nEz dakigu zein diren biotoxinak sortzen dituzten algen loratzeak eragiten dituzten arrazoiak; hala ere, uretako mantenugaiek, eguraldiak eta ontzien trafikoak eragina izan dezaketelako susmoa dago; izan ere, bai toxina bai mikroorganismo ekoizlea garraiatu ditzakete lasta-uren bitartez.\nBiotoxinen bi talde handi daude: hidrofilikoak eta lipofilikoak.\nBiotoxina hidrofiliko nagusiak hauek dira:\nAzido domoikoa (DA).\nSaxitoxina (STX), toxina paralitiko (PST) ere deitua.\nBiotoxina hidrofilikoen artean hauek aurki ditzakegu:\nAzido okadaikoa (OA)\nAzaspirazidoen taldeko toxinak (AZA)\nImina ziklikoak (IC)\nGainera, biotoxina anfipatiko batzuk ere badaude, hau da, mutur hidrofiliko bat eta beste mutur lipofiliko bat duten molekulak dituztenak; ez dira aipatutako sailkapenean sartzen. Kategoria horretan daude palitoxinak (PITX).\nToxinak bide bakar batetik transmiti dakizkieke pertsonei:\ntoxinekin kutsatutako elikagaiak kontsumituta.\n3. Efektuak gizakien osasunean\nItsas biotoxinek kontzentrazio baxuetan ez dute ondorio kaltegarririk, baina kantitate handietan sintoma larriak eragin ditzakete pertsona eta animalietan.\nBiotoxinaren eta elikagaian duen kontzentrazioaren arabera, sindrome desberdinak ager daitezke, eta nagusiki sintoma diarreikoak, neurotoxikoak, paralitikoak eta anamnesikoak sortzen dituzte.\nTaula honetan agertzen dira biotoxina nagusiak, horiek sortzen dituen mikroorganismoa, eragiten duen intoxikazioa eta pertsonetan eragiten dituzten sintomak.\nBiotoxina Microorganismo ekoizlea Intoxickazioa /Sindromea Sintomak pertsonetan\nToxina neurotoxikoa (NSP) Gymnodinium breve Intoxikazio neurotoxikoa itsaskiagatik Arnasaren erritmoa murriztea Gorputzeko tenperatura murriztea Hotzikarak Izerdia Inurridura Bronkio-uzkurdura Arritmia Kilimak ezpain, aurpegi eta gorputz-adarretan Irregulartasunak bihotz-eroapenean Goragaleak Gorakoak Beherakoa Hipotentsioa Tenperatura-aldaketak Arranpak Paralisia Koma\nToxina amnesikoa (ASP) Pseudonitzschia Intoxikazio amnesikoa itsaskiagatik Goragaleak Abdomeneko arranpak Epe laburreko amnesia Gorakoak Beherakoa Zorabioak Buruko mina\nToxina paralitikoa (PSP) Alexandrium Gonyaulax Intoxikazio paralitikoa itsaskiagatik Inurridura edo gogortzea Behin-behineko itsutasuna Mugimendu-ahulezia Gorputzaren koordinazio-falta Dismetria Zorabioak Goragaleak Gorakoak Beherakoa Parestesia gorputz-adarretan Artikulazio inkoherentea Arnasteko zailtasunak\nAzido okadaikoa (OA) Dinophysis Prorocentrum Intoxikazio diarreikoa itsaskiagatik Beherakoa Gorakoak Abdomeneko mina Sukarra Hotzikarak Buruko mina\nZiguatoxinak (CTX) Gambierdiscus Fukuya Ziguatera bidezko intoxikazioa arrainengatik Gorakoak Goragaleak Azkura lokalizatua Inurridura ezpain eta gorputz-adarretan Paralisia Ahultasuna Arranpak Beherakoa Abdomeneko mina Hipotentsioa Bradikardia Arnasteko zailtasunak Mialgia Artikulazioetako mina\nAzaspirazidoen taldeko toxinak (AZA) Azadinium spinosum Azaspirazikoen bidezko intoxikazioa itsaskiagatik Goragaleak Beherako larria Gorakoak Urdaileko arranpak\nTetrodotoxina (TTX) Puxika-arrainaren hesteetako hodiko mikroorganismoak Puxika-arrainaren bidezko intoxikazioa Inurridura mingain eta ezpainetan Hats-falta Begi-ninien dilatazioa Muskulu-ataxia Huts kardiobaskularra Buruko mina Gorakoak Ahultasuna Arnas sistemaren paralisia\nPalitoxinak (PlTX) Ostreopsis Palitoxinen bidezko intoxikazioa Mingostasun-sentsazioa Gorakoak Ahultasuna Mialgia Zorabioak Disfuntzio kardiobaskularra Inurridura aho eta gorputz-adarretan Sukarra Goragaleak Abdomeneko mina Artralgia\nPektenotoxinak (PTX) Dinophysis Prorocentrum Ez da identifikatu PTX bidezko intoxikazioen kasu isolaturik pertsonetan PTXak OArekin batera agertu izan dira, sintomak azken horrekin lotzen direlako Pektenotoxinak (PTX)\nIesotoxinak (YTX) Protoceratium reticulatum Lingulodinium polyedrum Ez da identifikatu YTX bidezko intoxikazioen kasurik pertsonetan Animalietan kalteak eragiten ditu muskulu kardiako eta eskeletikoan Iesotoxinak (YTX)\nImina ziklikoak (CI) Alexandrium Karenia selliformis Vulcanodium rugosum Ez da identifikatu CI bidezko intoxikazioen kasurik pertsonetan Animalietan nerbio-sistemari eragiten diote Imina ziklikoak (CI)\n1. Taula: Biotoxina desberdinek erangidako sintomak\n3.2. Erreferentziazko balioak\nBiotoxinen toxikotasun akutua kontuan izanda, EFSAk Erreferentziazko Dosi Akutua (ARfD) ezarri zuen 2009an biotoxinen talde batzuetarako; hau da, kontsumitzaileen osasunerako arrisku hautemangarririk gabe 24 orduan edo gutxiagoan ahoratu daitekeen elikagai bateko substantzia-kantitatearen balio zenbatetsia, gorputzeko pisuan adierazita (mg/kg edo μg/gorputz-pisuaren kg)\nBiotoxina ARfD (EFSA)\nOA eta antzekoak OA eg-ren 0,3 µg / g.p. kg.\nPST STX eg-ren 0,5 µg / g.p. kg.\nYTX YTX eg-ren 25 µg / g.p. kg.\nDA eta isomeroak DA eg-ren 30 µg / g.p. kg\nAZA AZA1 eg-ren 0,2 µg / g.p. kg.\nPTX PTX2 eg-ren 0,8 µg / g.p. kg.\n2. Taula: Biotoxina-kantitateen balio zenbatetsia (EFSA, 2009)\nEFSAk erabaki zuen ezin zirela ezarri epe luzeko erreferentziazko balio toxikologikoak, toxikotasun kronikoaren datuak falta zirelako oro har.\n3.3. Arrisku taldeak\nItsas biotoxinen esposiziorekiko biztanle-talde zaurgarriena itsaski-kantitate handiak kontsumitzen dituztenak dira; izan ere itsas biotoxinak itsas organismo iragazleen haragian metatzen dira gehienbat, hala nola molusku bibalbioetan, eta neurri txikiagoa, gasteropodoetan eta krustazeoetan.\nItsaski-kantitate handiak kontsumitzen dituzten pertsonak\n4. Elikagaien bidezko espozioa\nItsas biotoxinak bide bakarretik transmititu dakizkieke pertsonei, barruan toxinak metatuta dituzten arrain eta/edo itsaskiak kontsumituz.\nItsas biotoxinekin kutsatutako arrisku handieneko elikagaiak itsas organismo iragazleak dira, esate baterako molusku bibalbioak (txirlak, muskuiluak, ostrak eta bieirak) eta, neurri txikiagoan, gasteropodoak eta krustazeoak.\nEuropan, urtero itsas biotoxinekin zerikusia duten 12-14 alerta jakinarazten zaizkio RASFFri, horiek guztiak arrantza-produktuekin eta horien eratorriekin lotuta.\nTxirlak, muskuiluak, ostrak eta bieirak.\nGasteropodoak y krustazeoak\n5.1. Ingestio zenbaetsiak\nEFSAk irizpen bat eman zuen 2010ean, eta legez araututako itsas biotoxinei buruz egindako irizpen guztien emaitza laburtzen zuen. Agiri horretan, erreferentzia-dosi akutua, Europar Batasunean itsaskia kontsumitzearen ondoriozko esposizio-mailak eta eskuragarri dauden hautemate-metodoak zehaztu zituen.\n2010eko ebaluazio horretan, EFSAk iradoki zuen bazitekeela OA, AZA, STX eta DA taldeetako biotoxinetarako legezko mugek ez babestea kontsumitzaileen gama zabal osoa, muturreko kontsumoa kontuan hartuz gero. Aldiz, EFSAk iritzi dio seugurak direla YTX eta PTXetarako legezko mugak.\n* Nabarmendu behar da EFSAk arriskuen ebaluazioetan itsaski-haragiaren 400 gramoko anoa erabili duela, kontuan izanik, herrialde batzuetan, besteak beste Espainian, kontsumoa askoz ere baxuagoa dela (43-65 gr/egun, itsaskia guztira), eta, beraz, arriskua gehiegi balioestea ekarriko luke.\nEFSAk gomendio nagusi hauek egin ditu orain arte egindako arriskuen ebaluazioetan identifikatutako ziurgabetasun eta/edo informazio-hutsuneak oinarri hartuta:\nItsas biotoxinak sortzea eragiten duten algen loratze-faktoreen azterketa.\nEBko herrialdeetan itsaskien kontsumoari buruzko datuak zabaltzea, eta anoen tamaina eta kontsumo-maiztasuna sartzea, itsaski mota desberdinetarako.\nElikagaietan biotoxinek duten presentziari buruzko datuak zabaltzea.\nToxina-talde batzuetarako genotoxikotasunari, ahozko toxikotasunari eta toxikotasun-mekanismoei buruzko informazio osagarria, bai eta kutsatutako itsaskietan elkarrekin bizi diren toxina-talde desberdinen toxikotasun konbinatuari buruzko informazioa ere.\nEpe luzeko toxikotasun kronikoari buruzko datuak eskuratzea.\nARfDrako gizakien datu epidemiologikoen mugaketa (soilik arratoiekin eginiko entsegu esperimentaletan).\nMetodo azkar, funtzional eta biomolekularrak garatzea, eta ahalegin handiagoa egitea metodoen baliozkotzean laborategien artean.\n6. Arriskuaren prebentzioa eta kontrola\nAlgen hazkunde masiboaren arrazoiak zein diren ez dakigunez, eta, beraz, biotoxinak zergatik agertzen diren, zaintza eta kontrol sakona egin behar da kostaldean eta hazkuntza-eremuetan, itsaskiak ekoizten eta ateratzen diren eremuetan itsas biotoxinen gertakari toxikorik dagoen antzemateko. Gertakari horiek jazotzean, agintari eskudunek ekoizpen-eremuak ixten dituzte, itsaskiak ateratzea debekatzen dute eta horiek merkaturatzea debekatzen dute.\nHorrenbestez, itsas biotoxinen bidez intoxikatzeari aurrea hartzeko neurri bakarra itsaskiak baimendutako eremuetatik ateratzea da.\nItsaskiak saltzeko baimena duten establezimenduetan erosi behar dira beti itsaskiak; izan ere, era horretan bermatzen da produktuak baimendutako eremuetatik atera direla eta araudiak ezartzen dituen kontrol sanitario guztiak betetzen dituztela.\nBestalde, biotoxinak termoegonkorrak dira; hortaz, ez dira suntsitzen sukaldean prestatzen badira ere. Aitzitik, itsaskiak egosteak itsaskien haragian itsas biotoxina lipofilikoen kontzentrazioa bikoiztea eragin dezake.\n7. Legezko mugak\nEuropako 853/2004 Erregelamenduak, animalia-jatorriko elikagaien higiene-arau espezifikoak ezartzen dituenak, itsas biotoxinen egungo gehieneko mugak ezartzen ditu, iesotoxinena izan ezik (YTX), azken horren gehieneko muga 786/2013 (EE) Erregelamenduak aldatu baitzuen.\nTaula honetan laburtzen dira molusku bibalbio, ekinodermo, tunikatu eta itsas gasteropodoei aplikatu beharreko legezko gehieneko mugak; izan ere, beste itsas produktuek ezin dute biotoxinarik izan.\nItsas biotoxina Muga Erregelamendua\nPST *STXdiHCl eg-ren *800 µg/kg 853/2004(EE) Erregelamendua\nAST 20 mg azido domoiko/kg 853/2004(EE) Erregelamendua\nAZA taldeko toxinak *AZA eg-ren **160µg /kg 853/2004(EE) Erregelamenduaren akatsen zuzenketa\nYTX *YTX eg-ren ***3,75g /kg 786/2013 Erregelamendua\nOA, DTX eta PTX * azido okadaiko eg-ren 160 μg /kg 853/2004(EE) Erregelamendua\n3. Taula: Molusku bibalbio, ekinodermo, tunikatu eta itsas gasteropodoei aplikatu beharreko legezko gehieneko mugak\n*Guztizko toxikotasunaren ekibalentzia EFSAk gomendatutako toxikotasunaren ekibalentzia-faktoreen bitartez edo EFSAren eguneratutako irizpenen bitartez kalkulatu da.\nNeurri horiekin batera, 852/2004(EE) Erregelamenduak, elikagai-produktuen higieneari buruzkoak, molusku bibalbioak biltzeko eremuen sailkapena ezartzen du.\nMarine biotoxins in shellfish – Azaspiracid group – Scientific Opinion of the Panel on Contaminants in the Food chain\nMarine biotoxins in shellfish – okadaic acid and analogues – Scientific Opinion of the Panel on Contaminants in the Food chain\nMarine biotoxins in shellfish – Summary on regulated marine biotoxins\nScientific Opinion on marine biotoxins in shellfish – Palytoxin group\nMarine biotoxins in shellfish – Domoic acid\nMarine biotoxins in shellfish – Pectenotoxin group\nMarine biotoxins in shellfish – Saxitoxin group\nMarine biotoxins in shellfish – Yessotoxin group – Scientific Opinion of the Panel on Contaminants in the Food chain\nScientific Opinion on marine biotoxins in shellfish – Emerging toxins: Brevetoxin group\nScientific Opinion on marine biotoxins in shellfish – Emerging toxins: Ciguatoxin group\nScientific Opinion on marine biotoxins in shellfish – Cyclic imines (spirolides, gymnodimines, pinnatoxins and pteriatoxins)\nBiotoxinen notiziak - ELIKA\nEguneratze data: 2022/06/23


Irekia Eusko Jaurlaritza - Gobierno Vasco :: Digital Sariak Bizkaiko merkataritzaren berrikuntzari eta sormenari\nDigital Sariak Bizkaiko merkataritzaren…\nDigital Sariak Bizkaiko merkataritzaren berrikuntzari eta sormenari\n6C75FE9B-88EE-4EDC-A789-58076EF45D8D.jpeg Iturria: Irekia\n1E47108D-A6B8-47FE-BF94-C616301CEF7E.jpeg Iturria: Irekia\n48E5F415-715F-42EB-A3C1-758F75BD5FCB.jpeg Iturria: Irekia\n7465FF55-5EBF-4B90-8F9E-54845B2728AD.jpeg Iturria: Irekia\nA07A4A57-80F9-47BF-9F56-4B55AEEA8436.jpeg Iturria: Irekia\nF5F141CA-CBEB-4604-A466-CD9723E48559.jpeg Iturria: Irekia\nTurismo, Merkataritza eta Kontsumoko sailburu Javier Hurtadok Bizkaiko saltokien berrikuntza, digitalizazioa eta profesionaltasuna saritzen dituen Digital Sarien banaketan parte hartu du\nDigital Sariek, Bilboko Merkataritza Ganberak antolatuek Turismo, Merkataritza eta Kontsumo Sailaren laguntzarekin, beren marka eta eskaintza berrindartzeko digitalizazioaren alde egin duten apustuagatik nabarmendu diren Bizkaiko saltokiak saritu dituzte, beren berezitasuna, profesionaltasuna, zerbitzuaren kalitatea eta bezeroarentzako arreta zaintzen jarraituta.\nSailburuak azaldu duenez, garrantzitsua da digitalizazioaz baino gehiago “eraldaketa digitalaz hitz egitea, aro digital batean herritarren premietara egokitzeko gai garenean gertatzen dena, eraldaketa digitalak ingurune berri batera egokitzea eskatzen duelako. Merkataritzak aldatu, egokitu eta berrasmatu egin behar du orain, ziurgabetasunez betetako eszenario bati aurre egin ahal izateko, malgutasuna eta erreakzionatzeko gaitasuna ezinbestekoak izango baitira. Eta horretarako, kontuan izan behar da eraldaketa digitala beharrezkoa dela, baina kontsumitzaileek merkataritza tradizionala balioetsi eta aintzatetsi behar dutela ere”.\nAlde horretatik, “Turismo, Merkataritza eta Kontsumo Sailetik digitalizaziorako sarbide hori indartzeko helburuarekin lan egiten dugu, euskal merkataritza indartsu, irmo eta lehiakorrago bat sendotzen lagunduz. Eta horretarako garrantzitsua da, pandemia honen erdian, zuen jardueraren dinamizazioaren alde lanean jarraitzea”.\nDinamizazio horri dagokionez, sailburuak gogorarazi du aste honetan bertan jarri dela abian Euskadi Bono Dendaren bigarren fasea, 258.000 deskontu-bonu baino gehiagorekin. Bonu horiek pizgarri izango dira kontsumitzailearentzat, eta 2,5 milioi euro injektatuko dituzte merkatuan. Lehen fasean 4 milioi euro baino gehiago trukatu ziren bonuetan eta, ekimenaren arrakastaren ondorioz, 2 milioi euro gehiago eman dira martxoaren 31ra arte iraungo duen bigarren fase honetarako.\nJesús Garcia de Cos: “Tokiko merkataritza bai, baina 4.0 merkataritza ere bai”.\nAbian da Euskadi Bono Dendaren bigarren fasea 2,5 milioi eurorekin\nTurismo, Merkataritza eta Kontsumo Sailak beste 2 milioi izendatu ditu Euskadi Bono Dendaren bigarren faserako, lehenengoak izandako arrakasta ikusita (Gobernu Bilera 2021-12-21)\nEuskadi Bono Denda berriak bost milioi baino gehiago jarriko ditu Euskadiko txikizkako merkataritzaren salmenten suspertzea indartzeko (Gobernu Bilera 2022-5-10)\nEuskadiko Bono Denda kanpainarekin bat egin duten Portugalete eta Erandio udalerrietan izan da Javier Hurtado sailburua\nEuskadi Bono Dendaren bigarren ediziora elkartu da Gasteizko Udala


Senarra izango zena nola ezagutu zuen - Ahotsak.eus\nSenarra izango zena nola ezagutu zuen\nSenarra izango zena nola ezagutu zuen
Josten ikasten ibili zen Markinan, eta orduan ezagutu zuen senarra; soldadu zegoen hura, eta Ondarroara joaten zen esnearekin. Amalia jostuna. Emakumeek josten ikastea normala zen, gero familiaz arduratzeko.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan MAR-007-043 kodeko bideoa nahi duzula aipatzea: ahotsak@ahotsak.eus\nJosten ikasten ibili zen Markinan, eta orduan ezagutu zuen senarra; soldadu zegoen hura, eta Ondarroara joaten zen esnearekin. Amalia jostuna. Emakumeek josten ikastea normala zen, gero familiaz arduratzeko.\nGaia(k): Familia eta harremanak » Bikote kontuak » Ligatzea , Lanbideak » Sastreak, jostunak , Familia eta harremanak » Bikote kontuak » Genero berdintasuna\n- Zuk gixona nun ezautu zendun, ba?\n- Nik? Ba, hortxe josten ibili nitzenien. Josten ibili nitzen Markiñen eta hantxe, bera soldau euen. Eta jute zan Ondarrua esniaz-ta soldautzako haxe zera euken. Saturrana-ta esni eruten eban. Eta haxe eindde euken zerakin, permiso modun lez-edo, ze esango dot? Eta hantxe, nik ezautu naban Markiñen. Hamengo Etxebarriku zan da, bai.\n- Baiña zu ze eitte zendun ba, euren erropak josi?\n- Ez, ni josten ikesten nabillen.\n- A bale, ta non ibili ziñen josten ikasten ba?\n- Nun Markiñen-edo, ze, nok erakusten eban edo?\n- Bai, hil zan bera. Markiñen, Amalia eban izena, bai. Jostune, modista ona zan.\n- Ta han sasoien gehixenok joango ziñien hara?\n- Asko ibilli giñen, kuadrillak. Ordun lehena danak josten ikesten, en jeneralin hor sasoko zerak. Ta jostie ba ikestie, eske hori zer ona zan. Familixi eukitte zendunin be, etxako zerak eitteko, bai, rentabli. Umie badaukezu be erropa zerauekin be zeraukin eitten otsezu txikixauai-ta. Josten ikesten.\n- Ta gero ibilli ziñien josten zu? Biherrien, ibili ziñen, jostun?\n- Ez, ez, ez. Nik etxin, etxekuk. Etxekuk, ostontzien ez.\nArropa ondo zaintzen zuten\nDantzara Errenteriara eta Hernanira\nOrtulari, jostun baino lehen\n1952ko San Migeletatik elkarregaz\nNeskarengana bizikletan dotore jantzita\nMorroiaren zeregina baserrian


Indarkeria instituzionalaren adibide bat, APASOSen kasua – Hala Bedi\nHala Bedi > Podcast-ak > Sozialak > onosera > Indarkeria instituzionalaren adibide bat, APASOSen kasua\nO no será-Edo ez da izango: Indarkeria instituzionalaren adibide bat, APASOSen kasua\n23 azaroa, 2021 O no será-Edo ez da izango 0\nEmakumeen kontrako indarkeriaren aurkako nazioarteko eguna ate joka daukagun honetan, biolentzia instituzionalaren gaiari helduko diogu. Biolentziak hamaika aurpegi ditu, baina honen iturburua instituzioetan datzanean, azaroaren 25aren bueltan diskurtso eta kolore morez azaltzen zaizkigun horiek beraiek erantzule edota konplize direnean, are larriagoa eta salagarriagoa dela deritzogu.\nHorregatik, gaurko irratsaioan biolentzia instituzionaleko kasu zehatz bat ekarri nahi izan dugu uhinetara eta APASOS txakurtegian gertatutako sexu abusuak salatu dituztenei ahotsa eman diegu.\nTxakurtegi horretan boluntario lanetan zeuden 7 emakumek udal-txakurtegiko langile gizon baten aldetik sexu-abusuak, umiliazioak eta tratu iraingarriak jasan zituztela salatu zuten. Gasteizko udalak, eraso horien jakitun izan arren, emakumeen hitza zalantzan jarri du eta ez ditu ez lagundu ezta babestu ere egin.\nSaio honetan bi gonbidatu izan ditugu: alde batetik, Nuria Pérez-Cárcamo APASOS animali babeserako elkarteko lehendakaria. Eta bestetik, Alejandra Codesal Celorio Gasteizko Mugimendu Feministako kidea.\n← 2X07 Tudetuz\nPortal 11/11 2021 →


Estresa a ze buru haustea! • ZUZEU\nEstresa a ze buru haustea!\nEstresa a ze buru haustea! –\nAldizkari bat eskuartean nuela hurrengo goiburua zuen berri laburra irakurri nuen “Helduen erdiek baino gehiagok estresa jasaten dute edo jasan dute”. Albisteak adierazten duen kopurua hain handia izateak zer prentsatua eman dit: Zeren eta ondo pentsatuta, momentu batez geratzen bagara, nork ez du ezagutzen estresa duen edo izan duen inguruko norbait?\nDakizuenez, estresa gaur egun existitzen den gaitz orokortu bat da jende askok pairatzen duena. Baina ba al dakigu benetan estresa zer den? Nire ustez oraindik gauza asko ikasteko ditugu estresari buruz, izan ere, orain arte pentsatu izan da estresak alde negatibo bat bakarrik zuela, baina duela gutxi ikusi izan da bi motatako estres daudela, alde negatibo bat ez ezik alde positibo bat ere baduena.\nJarraian, gaiaren inguruan ditugun zalantzak argitzen saiatuko gara. Hala nola, zerk eragiten digu estresa (lanak, osasun arazoek, bikote-harremanak…)? Herrialde garatuetako gaitza da bakarrik? Zer ondorio ekar diezaguke? Zer egin dezakegu estresari aurre egiteko? Estresa kaltegarria al da beti?\nBerez, estresa, fenomeno fisiologiko normala da, mehatxu gisa hautematen dituen estimuluen aurrean, horiek eraginda organismoak ematen duen erantzuna. Defentsa mekanismo bat da. Bizitzako edozein egoeratan eman liteke. Ez da herrialde garatuetako gaitza bakarrik, baina, egia esan, zeri ematen diogun garrantzia eta zenbaterainokoa den garrantzi hori, zerikusi eta lotura zuzena dauka. Esaterako, herri ez hain garatuetan, garatuenetan ez bezala, lehentasuna ematen zaie batez ere bizitzarako ezinbestekoak diren gauzei, orokorrean modu umilago batez biziz.\nDenek uste ez bezala, estresak ez du zertan beti kaltegarria izan. Azpimarratzekoa da eta jakin beharra dago alde batetik estresak badaukala bere alde on bat, beti ere positiboa baldin bada; esaterako, egoera zailak jasaten eta ingurunearen eskaeren aurrean erreakzionatzen laguntzen diguna. Baina batzuetan gehiegizko erreakzioa gertatzen da eta orduan orain arte estres positiboa izan dena negatibo bilakatzen da. Gaitz honek, ondorio psikologikoez gain, fisikoak ere ekar liezazkiguke.\nAzkenik, estresak sortzen duen gehiegizko erreakzioari aurre egiteko zer egin dezakegun ikusiko dugu. Estresari aurre egiteko tresnen artean honako hauek ditugu: botikak/pilulak hartu, erlaxatzea, masajeak, hidroterapia, musika-terapia… besteak beste. Hala ere, aurretiaz ondo legoke jakitea beste bide batzuk daudela. Zenbait prebentziorako aholku moduan hurrengoak ditugu: behar adina lo egin, ariketa fisikoa egin, elikadura zaindu, denbora ongi antolatu, monotonia hautsi…\nBaina aurreko hori saihestu genezake, beharrezkoa ez den estres egoeratan. Hau da, askotan guk geuk erabakitzen dugu gauza asko ikastea aldi berean, lan egin, kirolak praktikatu… denetarik egin nahi dugu. Ondorioz, agobiatzen gara eta horrek estresera garamatza. Hortaz, zerbaiti uko egiten ikasi behar dugu, edo jarduerak tartekatu… Hobe da gutxiago egin, baina gozatuz eta ez gauza gehiegitan muturra sartu eta azkenean zoro moduan ibili. Izan lasai, bizi lasai!!\nGogoratu hobe dela egonezina saihestea eta behar denari eman behar zaion garrantzia soilik emanez bizitza patxadaz hartzea!


Kolore berdea mantentzen duten Frantziako Estatuko lurraldeetan –bi departamendutan izan ezik, gainerako guztietan–, deseskalatzearen bigarren fasea abiatuko dute datorren asteartean. “Bigarren fase honetan, askatasuna arau bihurtuko da eta debekua salbuespen izango da”, iragarri du Edouard Philippe lehen ministroak.\nOsasun ministroarekin batera egin du agerraldia Philippek eta osasunari dagokionez estatu mailan emaitzak onak direla adierazi dute, “zuhurtzia izaten jarraitzen badugu ere”. Maiatzaren bukaeran, aurreikuspenetan baino apur bat hobea da egoera eta beraz, askatasun berriak izango dituzte herritarrek.\nIpar Euskal Herrian, 100 kilometrora arte mugitu ahal izateko muga bertan behera geratuko da, eta kafetegi eta jatetxeek ateak zabaldu ahal izango dituzte, “protokolo zorrotza jarraituz, beti ere”. Elkarrekin bazkaltzea edo afaltzea aukeratu duten guztiek mahai berean eseri ahal izango dute, baina tabernetako talde ezberdinen artean metro bateko distantzia egon beharko da eta barruan kontsumitzea debekatuta egongo da.\nKontzertu areto, kiroldegi, aisialdi parke, antzoki eta igerilekuek ere ekainaren 2tik aurrera ireki ahal izango dituzte ateak. Zinema-aretoek ekainaren 22ra arte itxaron beharko dute. Espazio publikoan kultur eta kirol ekitaldiak eten egin dira ekainaren 21era arte gutxienez.\nHorrez gain, deseskalatzearen hirugarren fasea ekainaren 22rako iragarri du eta “StopCovid” aplikazioaren berri ere eman du. Kutsatuen eta kontaktuen jarraipena egiteko aplikazioa da. Egun berean, Europar Batasunak ohartarazi du aplikazio hauek talka egiten dutela pribatutasun eskubidearekin.\nKanal hauetan artxibatua: Koronabirusa | Ipar Euskal Herria


Joxemi Zumalabe Fundazioak Herri Jakintzen Laborategia antolatzen du – Euskal Herriko Gay-Les Askapen Mugimendua\nYou are here: Home1 / Kategoria barik @eu2 / Joxemi Zumalabe Fundazioak Herri Jakintzen Laborategia antolatzen du\nJoxemi Zumalabe Fundazioak Herri Jakintzen Laborategia antolatzen du\n* Para leer en castellano haz click aquí\nDatozen asteetan burutuko ditugun tailerrak direla eta oraindik zuetako askoren erantzunik jaso ez dugunez, oroitarazpen email hau bidaltzea otu zaigu.\nEgingo ditugun saioetan egitasmo berria aurkezteaz gain, honen eraikuntzan ekarpenak egiteko gonbitea luzatu nahiko genizueke.\nZeintzuk dira gaur egun herri mugimenduen behar fomatiboak? Proposatzen ari garen egitasmo berri hau harrikada bat besterik ez da edo ekarpenik egin dezakeen proiektua izan daiteke? Zein norabide hartu beharko luke hortarako? Eta zein ez?\nZuekin guztiokin batera gai hauen inguruan eztabaidatzen hasi nahiko genuke. Hortaz, animatu eta etor zaitezte!\nElkar ezagutuz eta giro ederrean, herri mugimenduon erronkez solasteko aukera bikaina izan bait daiteke hau!\nKasu Herri Komunikabideok! Zuek herri eragile bezala ere gonbidatuta zaudete (ez komunikabide bezala). Zuen ekarpen eta esperientziak egitasmo honetan oso baliagarriak izango zaizkigulakoan gaude!\nEgitasmoaren zirrriborroa irakurtzeko klik hemen\nIRUÑEAN: Urriaren 25ean 11etan Kalekalde\nGASTEIZEN: Urriaren 25ean 11etan (Gaztetxean Alde Z.)\n* LAPURDIKO saioa urriaren 25ean iznago da goizeko 11etan. Oraindik biltoki bila gabiltza.\n* Egun erdiko saioak izango dira. Bazkal ordurako amaituta beraz (14ak aldera).\nHitzorduren batera bertaratzeko asmorik izanez gero, zein hitzordutara eta zenbat pertsona bertaratuko zareten KONFIRMATZEA eskertuko genizueke.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2014-10-13 15:11:342014-10-13 15:11:34Joxemi Zumalabe Fundazioak Herri Jakintzen Laborategia antolatzen du


Txirla handi - Wikipedia, entziklopedia askea.\nFamilia Veneridae (en)\nGeneroa Ruditapes (en)\nEspeziea Ruditapes decussatus\nTxirla handia (Ruditapes decussatus, Tapes decussatus edo Venerupis decussata) molusku kuskubiko bat da, Veneridae familiakoa. Gehienetan Txirla izen arruntarekin ezagutzen da, Euskal Herrian ohikoena delako[erreferentzia behar].\nKuskubiko espezie ugariren antzera, inguru kalitatearen organismo bioindikatzailea da. Produktu kimikoen toxikotasuna neurtzeko modelo esperimental zehatzak dira.\nOso aintzat hartuak dira sukaldaritzan, hala nola, euskal gastronomiako ttoroan eta legatza saltsa berdean erabiliak.\nHala ere, gehiegizko arrantza dela-eta, askotan Venerupis philippinarum espeziea erabiltzen da sukaldaritzan, antzekotasuna dela eta. Jatorria Filipinetan du, baina Atlantikoko gune batzuetan etxekotu da.\n↑ Ruditapes decussatus (Linnaeus, 1758) World Register of Marine Species\n↑ Bivalvia (INIST)\nMultimedia: Category:Venerupis decussata\nEuskal Herriko itsas moluskuak\nOrriaren azken aldaketa: 28 martxoa 2021, 11:57.


Donostiak harrera egingo dio Cannesi – GAUR DONOSTIA\nFernando Truebaren ‘El olvido que seremos / Forgotten We’ll Be’ filmak lehiaketaz kanpo itxiko du Zinemaldia.\nDonostia Zinemaldiaren 68. edizioa irailaren 18tik 26ra egingo da, eta Cannesko Zinema-jaialdiaren 73. edizioak (azkenean Covid-19ak eragindako pandemia dela-eta bertan behera utzi zenak) hautatutako hamazazpi lan jasoko dituzte Zinemaldia osatzen duten sailek euren programetan; zehazki, hamahiru film luze eta lau film labur izango dira. Cannesko Zinema-jaialdiaren zuzendari Thierry Fremaux-ek parte hartuko du Kursaalen egingo den inaugurazio-galan, José Luis Rebordinos Donostia Zinemaldiaren zuzendariarekin batera, Canneskoari ez ezik, koronabirusaren eraginez azkenean ezin egin izan diren gainerako zinema-jaialdiei omenaldia egite aldera.\nMundu osoan zinema-lehiaketa asko bertan behera geratu direneko urte berezi honetan, Cannesko Zinemaldiak hautaturiko filmetako batzuk programatzea eta ikusaraztea erabaki dute nola Donostiak hala Cannesek; izan ere, biek adiskidetasun- eta lankidetza-harreman estua dute duela hainbat urtez geroztik. Horri dagokionez, Sail Ofizialean eta New Directors, Zabaltegi-Tabakalera, Perlak, Nest eta Culinary Zinema sailetan programaturiko lan horiek Danielle Arbid, Naomi Kawase, François Ozon eta Thomas Vinterberg zinemagileenak dira, besteak beste. Film horiek guztiak “Cannes 2020ko hautaketa Ofiziala” zigiluarekin emango dira, eta Cannesko zinema-jaialdiak programatuta zituen zazpi film labur bilduko ditu Sail Ofizialak. Zehazki, hauek izango dira: Danielle Arbid zuzendari frantses/libanoarraren Passion simple, Annie Ernauxek idatzitako izen bereko eleberriaren egokitzapena; Sutemose / In The Dusk, oinarri belikoko drama bat, Šarūnas Bartas lituaniarrarena; Asa Ga Kuru / True Mothers, familia-mikrokosmosaren azterketa berri bat, Naomi Kawasek zuzendua; Été 85 / Summer of 85, nerabezaroko maitasun-istorioen kontakizun bat, François Ozon paristarrak egina; eta Druk / Another Round, Thomas Vinterberg danimarkarraren film berria, esperimentu etiliko bitxi bati ekingo dioten irakasle batzuk dituena protagonista gisa. Zinemagile ospetsu horiez gain, Urrezko Maskorrerako eta palmares ofizialeko gainerako sarietarako hautagai izango da Dea Kulumbegashvili hasiberri georgiarra, zeinak Jehovaren lekuko batek eta haren familiak talde estremista baten aldetik pairatutako jazarpena kontatuko baitigu Dasatskisi / Beginning lanean. Gainera, El olvido que seremos / Forgotten We’ll Be, Fernando Truebak Héctor Abad Faciolinceren izen bereko eleberrian oinarrituta zuzendutako filmak, lehiaketaz kanpo itxiko du Zinemaldia.\nHalaber, Viggo Mortensenek Donostia Saria jasoko du aurten, Donostia Zinemaldiak ematen duen ohorezko golardorik garrantzitsuena; zehazki, aktore eta zinemagile estatubatuarrak Falling aurkeztuko digu, zuzendu duen lehen film luzea.\nNew Directorsen –zinemagileen lehen eta bigarren filmak aurkezteko sailean–, Cannes 2020ko hautaketaren hiru filmek hartuko dute parte: Suzanne Lindon paristarrak zuzendu eta antzezturiko 16 printemps / Spring Blossom, zeinetan gizon zaharrago batekin maitasun-istorio bat izatearen eta nerabezaroaz gozatzearen artean zalantzak dituen gazte baten rola egiten baitu Lindonek; Casa de antiguidades / Memory House, zeinetan Joâo Paulo Miranda Maria brasildarrak istorio fantastiko bat baliatzen baitu egungo Brasilen existitzen diren gizarte- eta arraza-tentsioak deskribatzeko; eta Limbo (lehiaketatik kanpo), kulturarteko satira bat, zeinetan Ben Sharrock britainiarrak errefuxiatuen zailtasun eta itxaropenei heltzen dien.\nZabaltegi-Tabakalera Zinemaldiko sail lehiakorrena da, eta ez dago ez araurik ez estilo- edo denbora-mugarik, eta Cannesko Zinema-jaialdiak film laburretarako duen lehiaketan bilduriko bi obra eskainiko dira bertan: Leonardo van Dijl belgikarraren Stephanie eta Sameh Alaa egiptoarrarenI am Afraid to Forget Your Face.\nPerlak sailean, bestalde, kritikak txalotutako edota beste zinema-jaialdi batzuetan saritutako film luzeak biltzen dira, eta aurten ADN / DNA filma emango da sail horretan, Maïwennek zuzendu eta antzeztutako filma, aitonaren heriotzaren ondoren nortasun-krisia pairatzen ari den emakume bati buruzkoa; Culinary Zineman –zinema eta gastronomia uztartzen dituen sail ez-lehiakorrean–, Michael Dweck eta Gregory Kershaw estatubatuarren The Truffle Hunters programatu da, Piemonteko basoetan (Italian) Albako trufa zuri preziatuaren atzetik dabiltzan gizon zahar batzuei buruzko filma.\nNesten, Donostia Zinemaldiko zinema-ikasleen nazioarteko film laburren lehiaketan, Santiago Barzi argentinarraren Muralla china eta Elsa Rosengren suediarraren I Want To Return Return Return filmak eskainiko dira. Bi lan horiek Cannesko Cinéfondation Selection hautaketan programatu ziren, non mundu osoko zinema-eskoletako film laburrak lehiatzen diren.\nCannesko zinema-jaialditik kanpo, Donostia Zinemaldiak Luca Guadagnino italiarraren telesaila –Covid-19aren eraginez azkenean bertan behera utzi zen Cannesko Quinzaine des Réalisateurs sailak programatua– erakutsiko du, lehiaketaz kanpo eta Sail Ofizialeko Emanaldi Berezi gisa. Gainera, Naïla Guiguet zuzendari frantziarraren Dustin film laburra –Zabaltegi-Tabakaleran ikusi ahal izango dena– ere bildu zuten Cannesko Semaine de la Critique sailaren film laburren atalean, bertan behera utzi baino lehen.\nAnterior Entrada anterior: Elkarrekin Donostiak salatuko du Udal Gobernuak ez duela inplikaziorik hondakinen kudeaketa ekologikoan\nSiguiente Entrada siguiente: San Sebastián acoge a Cannes


ERASMUS +: GAZTEAK EKINEAN. BERRIKUNTZARAKO ETA PRAKTIKA EGOKIEN TRUKERAKO ELKARLANA (2 EKINTZA KLABEA) - Nazioarteko Mugikortasuna - Movilidad Internacional\n1. ELKARKETA ESTRATEGIKOAK\nGazteen dinamizazio-lana beste herrialde batzuetan nola gauzatzen den jakiteko\naukera ematen die dinamizatzaileei. Hartara, gaitasun profesional, pertsonal eta\ninterkulturalak indartzen dira.\nGazte-eragileek atzerrian lan egiteko aukera dute 2 hiletik 12 hilera, harrerako\nerakundearen eguneroko lanean aktiboki parte hartuta eta, aldi berean, profila\naberastu egiten dute, landa-laneko profesional gisa.\nJardueraren iraupena: 6 hiletik 2 urtera. Aparteko kasuetan, Elkarte Estrategiko baten iraupena 3 urtera arte luza daiteke, onuradunak hala eskatzen badu eta eskumena duen Agentzia Nazionalaren oniritziz. Kasuotan, diru-laguntzaren zenbateko osoa ez da aldatuko.\n2. GAITASUNAK GARATZEKO PROIEKTUAK:\nGalderaren bat? Hitz ordu bat nahi duzu gure informazio gunean?


Euskaraz jolastea zer den | Bizigiro | Berria\nEuskaraz jolastea zer den\nBAM eremuan euskarazko ekitaldiak egitea bultzatzen du Mintza Lasai festibalak. Matahami argitaletxeak 'Musikaldo' erakusketa ludikoa estreinatu zuen atzo, Baionan.\nMusikaldo erakusketa ludikoa, atzo estreinatu zuten. FRANÇOIS BERLAND Tamaina handiagoan ikusi\n2020ko irailak 27 - Baiona\nZitroin itxura du Aldok. Amatxiren eta aitatxiren etxeko abenturak kontatzen ditu lehen ipuinean. Bakardadeak sortzen dizkion kezkak bigarrenean. Atera berri den azken liburuan, musikaria da Aldo: danborra jotzen du. Gwenola Morizur bretainiarrak asmatu ditu pertsonaiaren istorioak, eta Clemence Itssaga amikuztarrak eman dizkio forma eta kolorea: zitroin hori borobila da. Euskaraz eta frantsesez dira ipuinak, guraso erdaldunek euskaraz eskolatutako umeei irakurtzeko gisan.\nItssagak marrazkiak egiteaz gain, bazuen beste ideia bat buruan: Aldoren inguruko erakusketa ludikoa sortzea. Atzo estreinatu zuen Musikaldo erakusketa, Mintza Lasai, BAM eremuan euskararen transmisioa bultzatzeko festibalaren hegalpean. Atzo bakarrik izan zen ikusgai, baina eskoletara eta mediateketara hedatzea dute helburu.\n25, Cordeliers karrika, Baionan. Lehengo Txiriboga ostatua erakusketa gela bilakatu da. Gelaren alde batean siesta egiteko txokoa dago, oihal etxearen azpian: ez du arrakastarik izan. Erdian, marrazkiak egiteko mahaia, arkatz eta margoekin. Kloe Cesek 6 urte ditu, eta Aldoren marrazkia egiten ari da. Pareko telebistan hainbat musikari aurkezten dituen film laburra dago: biolontxeloa, tronpeta, akordeoia, gitarra... Aldo Musikari liburuaren inguruko erakusketa da, eta ipuinean agertzen diren musika tresnei buruzko dokumentala egin nahi izan du Itssaga marrazkilariak. «Erakusketan nahi nituen euskara eta musika entzunarazi. Dokumentalean adin guzietako musikariak aritu dira instrumentuak euskaraz aurkezten». Dokumentalari so dira zenbait begi, eta dantzan hasi dira laster.\nAinhoa Ces Kloeren ama da, eta erakusketara etorri da haurrek «euskara eta jokoa lot ditzaten». Bi seme-alaba ditu Cesek, Baionako Hiriondo ikastolan ikasten dute. Hego Euskal Herrikoa da Ces, eta haren senarrak ez daki euskaraz. «Guk nahi genuen liburu bera bi hizkuntzetan haurrei ipuinak kontatu ahal izateko», azaldu du. Inportantetzat dauka haurrek euskara eskolatik kanpo ere mintzo dela ikus dezaten.\nProiektuaren abiapuntuan, Matahami argitaletxea dago. Liburuak saltzeko mahaiaren gibelean, Julie Mujika, argitaletxearen sortzailea. Haurrentzako liburu elebidunak sortzea izan du helburu hastapenetik, gabezia handia zegoela pentsatzen baitzuen. «Familia askotan bi gurasoak erdaldunak dira, edo bietako bat baizik ez da euskalduna. Alta, haurrak euskaraz eskolatzen dituzte, eta sentitzen dute behar bat haurrei euskaraz ere irakurtzeko».\nMatahami argitaletxeko liburu guztietan, euskarazko bertsioaren azpian frantsesezkoa dago. Liburuko azken orrian hiztegitxo bat dute, eta ahoskera gomendioak. «Irria sustatzen du anitz familiatan. Ama batek kontatzen zidan nola euskaraz irakurtzen saiatzen zenean, haurra irriz hasten zen gaizki ahoskatzen zuelako. Azkenean, haurrak irakasten zion amari».\nErakusketako txoko guztietatik pasatu da Kloe, 6 urteko neskatxa. Marrazkiak egin ditu, eta egurrezko Aldori umoreak aldatu dizkio bekainak eta ahoa zentzuz aldatuz: triste, pozik, triste. Eta pozik utzi du azkenean. «Gaur festa egitera etorri naiz», erran du irribarretsu. Liburu bat eskaini dio amak. «Irakurtzen ikasten ari naiz , eta orain pixka bat badakit». Liburua hetsi du. «Zirkua egiten dut euskaraz, eta Pirritx eta Porrotx pailazoak ere ikusten ditut». Euskara, «festa» beraz.